[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.12.2006

COM(2006) 818 τελικό

2006/0304 (COD)

Πρόταση

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της οδηγίας 2003/87/EΚ ώστε να ενταχθούν οι αεροπορικές δραστηριότητες στο σύστημα εμπορίας δικαιωμάτων εκπομπής αερίων θερμοκηπίου εντός της Κοινότητας

(υποβληθείσα από την Επιτροπή) {SEC(2006) 1684}{SEC(2006) 1685}

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της Πρότασης

- Αιτιολόγηση και στόχοι της πρότασης

Οι αεροπορικές μεταφορές έχουν αποβεί αναπόσπαστο κομμάτι της κοινωνίας του 21ου αιώνα, καθώς επιτρέπουν τη μετακίνηση επιβατών και φορτίου σε μεγάλες αποστάσεις με πρωτόγνωρη ταχύτητα και συμβάλλουν στην ευρωπαϊκή και παγκόσμια ολοκλήρωση. Δυστυχώς, η αεροπορία συντελεί ταυτόχρονα στην αλλαγή του κλίματος. Το 2004 οι εκπομπές αερίων του θερμοκηπίου από το κοινοτικό μερίδιο διεθνών αερομεταφορών αυξήθηκαν κατά επιπλέον 7,5 % σε σύγκριση με το 2003, με αποτέλεσμα η συνολική αύξησή τους να ανέρχεται σε 87 % από το 1990. Εάν συνεχισθεί η κατάσταση αυτή, υπάρχει ο κίνδυνος η αύξηση του κοινοτικού μεριδίου στις εκπομπές των διεθνών αερομεταφορών να εξουδετερώσει μέχρι το 2012 περισσότερο από το ένα τέταρτο των περιβαλλοντικών οφελών που επιτεύχθηκαν με τις μειώσεις εκπομπών σύμφωνα με το στόχο που είχε θέσει η Κοινότητα βάσει του πρωτοκόλλου του Κιότο. Επειδή η διεθνής αεροπορία δεν καλύπτεται ακόμη από το πρωτόκολλο του Κιότο, η αύξηση αυτή δεν έχει επί του παρόντος νομικές συνέπειες. Ωστόσο, το γεγονός αυτό δεν αμβλύνει τις περιβαλλοντικές συνέπειες που πρέπει να αντιμετωπισθούν, εφόσον επιθυμείται η άσκηση αποτελεσματικής και μακρόπνοης πολιτικής για το κλίμα.

Στόχος της παρούσας πρότασης είναι να αντιμετωπισθεί ο αυξανόμενος αντίκτυπος των αερομεταφορών στο κλίμα με την υπαγωγή και των αερομεταφορών στο κοινοτικό σύστημα εμπορίας εκπομπών ("κοινοτικό σύστημα").

- Γενικό πλαίσιο

Στις 27 Σεπτεμβρίου 2005, η Επιτροπή εξέδωσε ανακοίνωση για τον περιορισμό του αντίκτυπου των αερομεταφορών στην αλλαγή του κλίματος. Το σημαντικότερο συμπέρασμα που συνάγεται στην ανακοίνωση είναι ότι, ενόψει της πιθανής αύξησης της αεροπορικής κίνησης στο μέλλον, χρειάζονται νέες πολιτικές και μέτρα για την αντιμετώπιση του αντίκτυπου των αερομεταφορών στην αλλαγή του κλίματος. Η Επιτροπή, αφού ανέλυσε ορισμένες επιλογές, αποφάσισε να εφαρμόσει σε κοινοτικό επίπεδο ένα νέο νομοθέτημα βασισμένο στην αγορά αντί άλλων οικονομικών μέτρων, όπως οι φόροι και τα τέλη, και έκρινε ότι « …η βέλτιστη προοπτική, από οικονομικής και περιβαλλοντικής πλευράς, έγκειται στην υπαγωγή του κλιματικού αντίκτυπου των αερομεταφορών στο [κοινοτικό] σύστημα». Με βάση το συμπέρασμα αυτό, η Επιτροπή ανήγγειλε ότι πρόκειται να υποβάλει σχετική νομοθετική πρόταση και κάλεσε τα υπόλοιπα θεσμικά όργανα της Κοινότητας να εξετάσουν τις πολιτικές και προγραμματικές συστάσεις που περιέχει η ανακοίνωση. Η παρούσα πρόταση αποσκοπεί στην εφαρμογή αυτού του καίριου πυλώνα της στρατηγικής, χωρίς να θιγούν άλλα μέσα αντιμετώπισης της αλλαγής του κλίματος, με ολοκληρωμένη προσέγγιση βασισμένη στη βελτιωμένη τεχνολογία και χρήση των αεροσκαφών (καθώς και στις βελτιώσεις της διαχείρισης της εναέριας κυκλοφορίας, την έρευνα κλπ.)[1].

Στις 2 Δεκεμβρίου 2005, το Συμβούλιο των Υπουργών Περιβάλλοντος εξέδωσε συμπεράσματα, στα οποία αναγνωρίζεται ότι η υπαγωγή των αερομεταφορών στο κοινοτικό σύστημα προσφέρει τις καλύτερες προοπτικές και κάλεσε την Επιτροπή να υποβάλει νομοθετική πρόταση έως τα τέλη του 2006. Το Ευρωπαϊκό Συμβούλιο επιβεβαίωσε τα σημαντικότερα συμπεράσματα στα οποία είχε καταλήξει το Συμβούλιο των Υπουργών Περιβάλλοντος. Στις 21 Απριλίου 2006, η Ευρωπαϊκή Οικονομική και Κοινωνική Επιτροπή εξέδωσε γνώμη σχετικά με την ανακοίνωση, στην οποία διατυπώνει την άποψη ότι η υπαγωγή των αερομεταφορών στο κοινοτικό σύστημα θα ήταν ιδιαίτερα σκόπιμη. Στις 4 Ιουλίου 2006 το Ευρωπαϊκό Κοινοβούλιο εξέδωσε ψήφισμα, με το οποίο χαιρετίζει την ανακοίνωση της Επιτροπής και αναγνωρίζει ότι η εμπορία εκπομπών, εάν ενταχθεί σε μια ολοκληρωμένη δέσμη μέτρων για τη αντιμετώπιση του αντίκτυπου των αερομεταφορών στο κλίμα, μπορεί να διαδραματίσει σημαντικό ρόλο, με την προϋπόθεση ότι θα σχεδιασθεί κατάλληλα.

Απώτερος στόχος της Σύμβασης-Πλαισίου των Ηνωμένων Εθνών για την αλλαγή του κλίματος είναι να σταθεροποιηθούν οι συγκεντρώσεις αερίων του θερμοκηπίου στην ατμόσφαιρα σε επίπεδο, το οποίο να εμποδίζει την επικίνδυνη ανθρωπογενή παρέμβαση στο κλιματικό σύστημα. Η Κοινότητα έχει δηλώσει επανειλημμένα ότι η συνολική μέση ετήσια θερμοκρασία της επιφάνειας του πλανήτη δεν πρέπει να υπερβεί τους 2°C σε σχέση με τα προβιομηχανικά επίπεδα. Όλοι οι τομείς της κοινοτικής οικονομίας πρέπει να ενταχθούν σε πολιτικές και μέτρα που θα αποδώσουν την ουσιαστική μείωση των εκπομπών αερίων του θερμοκηπίου σε σύγκριση με τα επίπεδα του 1990 η οποία είναι αναγκαία για να επιτευχθεί ο στόχος αυτός.

Οι στόχοι περιορισμού και μείωσης με βάση το πρωτόκολλο του Κιότο αφορούν τις εκπομπές από τις εσωτερικές πτήσεις, όχι όμως και τις εκπομπές από τις διεθνείς. Αντ’αυτού, το πρωτόκολλο του Κιότο επιβάλλει την υποχρέωση στα συμβαλλόμενα μέρη να « επιδιώξουν τον περιορισμό ή τη μείωση των εκπομπών αερίων που συμβάλλουν στο φαινόμενο του θερμοκηπίου…από…. καύσιμα δεξαμενών αεροπλοΐας, μέσω της Διεθνούς Οργάνωσης Πολιτικής Αεροπορίας…» . Στην έκτη συνεδρίαση της Επιτροπής της ΔΟΠΑ για την περιβαλλοντική προστασία από τις αερομεταφορές το 2004, υπήρξε συμφωνία ως προς την άποψη ότι ένα σύστημα εμπορίας εκπομπών ειδικά για τις αερομεταφορές, βασισμένο σε νέο νομοθέτημα υπό την αιγίδα της ΔΟΠΑ, «… δεν είναι αρκετά ελκυστικό ώστε να επιδιωχθεί περαιτέρω» . Ωστόσο, στο ψήφισμα 35-5 της Γενικής Συνέλευσης της ΔΟΠΑ υιοθετείται αντίθετα η ανοικτή εμπορία εκπομπών και ζητείται η εκπόνηση μη δεσμευτικών κατευθύνσεων προς χρήση από τα κράτη, αναλόγως, προκειμένου να εντάξουν τις εκπομπές από τις διεθνείς αερομεταφορές στα οικεία συστήματα εμπορίας εκπομπών. Στο έργο αυτό, το οποίο θα οριστικοποιηθεί από τη ΔΟΠΑ το 2007, η Επιτροπή και τα κράτη μέλη μετέχουν και το υποστηρίζουν. Στη Γενική Συνέλευση της ΔΟΠΑ του 2007 θα συζητηθεί το θέμα. Ούτως ή άλλως, η παρούσα πρόταση δεν αναμένεται να τεθεί σε ισχύ πριν την ημερομηνία αυτή. Οι τελικές κατευθύνσεις της ΔΟΠΑ θα ληφθούν υπόψη, όπου αρμόζει, κατά τη διάρκεια της διαδικασίας συναπόφασης. Στόχος της παρούσας πρότασης είναι να προβλεφθεί ένα μοντέλο για την εμπορία εκπομπών των αερομεταφορών, το οποίο να μπορεί να αποτελέσει σημείο αναφοράς στις συμβάσεις της ΕΕ με σημαντικούς εταίρους τους στη διεθνή σκηνή, και να προωθηθεί η κατάρτιση παρόμοιων συστημάτων παγκοσμίως. Η Επιτροπή υποστηρίζει επίσης ως στόχο την επίτευξη παγκόσμιας συμφωνίας, ώστε να αντιμετωπισθούν αποτελεσματικά οι εκπομπές των αερομεταφορών σε πλανητικό επίπεδο.

- Υπάρχουσες διατάξεις στο πεδίο της πρότασης

Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (όπως έχει τροποποιηθεί). Η παρούσα πρόταση αποβλέπει στην τροποποίηση της οδηγίας 2003/87/EΚ για να συμπεριληφθούν οι αερομεταφορές στο κοινοτικό σύστημα.

- Συνοχή με άλλες πολιτικές και στόχους της Ένωσης

Η πρόταση αποβλέπει στην προστασία, τη διαφύλαξη και τη βελτίωση της ποιότητας του περιβάλλοντος με τη μείωση του κλιματικού αντίκτυπου των αερομεταφορών. Συμβαδίζει με την κοινή πολιτική μεταφορών, διότι ενθαρρύνει τη βιώσιμη ανάπτυξη των αεροπορικών μεταφορών.

2. Διαβουλευση με τα Ενδιαφερομενα Μερη και Εκτιμηση των Επιπτωσεων

- Διαβούλευση με τα ενδιαφερόμενα μέρη

Μέθοδοι διαβούλευσης, κύριοι τομείς στόχου και γενικά χαρακτηριστικά των συνομιλητών

Η ανακοίνωση του Σεπτεμβρίου 2005 γνωστοποιήθηκε σε διάσκεψη ανοικτή στο κοινό που πραγματοποιήθηκε κατά τη διάρκεια της Πράσινης Εβδομάδας 2005 για τις αερομεταφορές και την αλλαγή του κλίματος.

Σε συνέχεια της ανακοίνωσης, συστάθηκε ομάδα εργασίας για τις αερομεταφορές στο πλαίσιο της δεύτερης φάσης του ευρωπαϊκού προγράμματος για την αλλαγή του κλίματος (ΕΠΑΚ II), αποστολή της οποίας είναι να συμβουλεύει την Επιτροπή σχετικά με τους τρόπους υπαγωγής των αερομεταφορών στο κοινοτικό σύστημα. Η ομάδα απαρτίζεται από εμπειρογνώμονες των κρατών μελών και από καίριους παράγοντες του κλάδου, οργανώσεις καταναλωτών και οικολογικές οργανώσεις.

Σύνοψη των απαντήσεων και τρόπος με τον οποίο ελήφθησαν υπόψη

Οι πληροφορίες που συγκεντρώθηκαν από τη διαβούλευση με τους ενδιαφερόμενους ελήφθησαν υπόψη στο σχεδιασμό του προτεινόμενου συστήματος. Λεπτομέρειες σχετικά με τον τρόπο που ελήφθησαν υπόψη δίδονται στην εκτίμηση των επιπτώσεων.

Πραγματοποιήθηκε ανοικτή διαβούλευση μέσω του Διαδικτύου από τις 11.03.2005 έως τις 06.05.2005. Η Επιτροπή έλαβε 5758 απαντήσεις. Τα αποτελέσματα διατίθενται στην ηλεκτρονική διεύθυνση http://ec.europa.eu/environment/climat/aviation_en.htm.

- Συγκέντρωση και χρήση εμπειρογνωμοσύνης

Σχετικοί επιστημονικοί τομείς/τομείς εμπειρογνωμοσύνης

(1) Επιστήμη αλλαγής του κλίματος, (2) εμπειρογνωμοσύνη του αεροπορικού κλάδου, συμπεριλαμβανομένης της αεροναυπηγικής βιομηχανίας, αερολιμενικών αρχών και αεροπορικών εταιρειών, (3) εμπειρογνωμοσύνη στην κατάρτιση μοντέλων, (4) εκτιμήσεις όσον αφορά τις εκπομπές και στοιχεία εναέριας κυκλοφορίας.

Mεθοδολογία που χρησιμοποιήθηκε

Κατάρτιση μοντέλων με βάση αναγνωρισμένα μαθηματικά μοντέλα και υπολογισμοί βασισμένοι σε στατιστικά στοιχεία.

Κύριοι οργανισμοί/εμπειρογνώμονες που γνωμοδότησαν

Εθνικές, περιφερειακές και τοπικές αρχές, κλαδικές ενώσεις, επαγγελματικές οργανώσεις, οικολογικές οργανώσεις, οργανώσεις καταναλωτών, επιστημονικά και ερευνητικά ιδρύματα και άλλες Γενικές Διευθύνσεις της Επιτροπής.

Σύνοψη των συμβουλών που ελήφθησαν και αξιοποιήθηκαν

Εκφράσθηκε ομόφωνα η άποψη ότι οι αερομεταφορές συντελούν στην αλλαγή του κλίματος και αναγνωρίσθηκε ότι χρειάζονται μέτρα για την αντιμετώπιση του θέματος. Εν προκειμένω, προτιμήθηκε η εμπορία εκπομπών από την επιβολή φόρων ή τελών. Όσον αφορά το σχεδιασμό του συστήματος, υπήρξε ευρεία αποδοχή ότι οι υποχρεώσεις βάσει του συστήματος πρέπει να εφαρμοσθούν στους φορείς εκμετάλλευσης αεροσκαφών. Μολονότι δεν υπήρξε συμφωνία ως προς το γεωγραφικό πεδίο εφαρμογής του συστήματος, συμφωνήθηκε ευρέως ότι πρέπει να εναρμονιστούν η ποσότητα δικαιωμάτων εμπορίας και η διαδικασία κατανομής τους. Τα περισσότερα μέρη που γνωμοδότησαν έκριναν ότι το σύστημα πρέπει μεν να είναι ένα ανοικτό σύστημα εμπορίας, αλλά να μην επηρεάσει αρνητικά το λογιστικό σύστημα που χρησιμοποιείται στο κοινοτικό σύστημα.

Mέσα που χρησιμοποιήθηκαν για τη δημοσιοποίηση των συμβουλών των εμπειρογνωμόνων

Η τελική έκθεση και τα θεματολόγια, τα έγγραφα αναφοράς και οι παρουσιάσεις κάθε συνεδρίασης της ομάδας εργασίας για τις αερομεταφορές διατίθενται δημόσια στο Διαδίκτυο στην ηλεκτρονική διεύθυνση http://ec.europa.eu/environment/climat/aviation_en.htm. Τα έγγραφα τοποθέτησης που υπέβαλαν οι ενδιαφερόμενοι παράγοντες προς συμπλήρωση των απόψεών τους που καταχωρήθηκαν στα πρακτικά διατίθενται στον ίδιο δικτυακό τόπο.

- Εκτίμηση των επιπτώσεων

Η ανακοίνωση του Σεπτεμβρίου 2005 είχε συνοδευθεί από εκτίμηση των επιπτώσεων, στην οποία αξιολογήθηκαν οι διάφορες διαθέσιμες πολιτικές επιλογές για τη μείωση του κλιματικού αντίκτυπου των αερομεταφορών. Το συμπέρασμα ήταν ότι η εμπορία εκπομπών είναι η πιο αποτελεσματική λύση, τόσο από περιβαλλοντική όσο και από οικονομική άποψη.

Η παρούσα πρόταση συνοδεύεται από νέα εκτίμηση των επιπτώσεων. Σε αυτήν εξετάζονται οι ειδικές λύσεις σχεδιασμού και οι πολικές επιλογές για την υπαγωγή των αερομεταφορών στο κοινοτικό σύστημα. Συμπεραίνεται ότι, αφού κάθε αεροπορική εταιρεία θα αντιμετωπίζεται ισότιμα για κάθε δρομολόγιό της που καλύπτεται από το σύστημα, οι αεροπορικές εταιρείες θα μετακυλήσουν, σε μεγάο βαθμό ή ακόμη και πλήρως, το κόστος συμμόρφωσής τους στους πελάτες τους. Αυτό θα επηρεάσει ελάχιστα την προβλεπόμενη αύξηση της ζήτησης: από τα επίπεδα 142%, εάν δεν μεταβληθεί η σημερινή κατάσταση, σε ελάχιστα επίπεδα 135% για την περίοδο από το 2005 έως το 2020 για όλες τις πτήσεις αναχώρησης και άφιξης. Ο ανταγωνισμός μεταξύ αεροπορικών εταιρειών δεν θα επηρεασθεί σημαντικά. Η κύρια διαφορά μεταξύ αεροπορικών εταιρειών είναι η απόσταση των εκτελούμενων πτήσεων, η ηλικία των χρησιμοποιούμενων αεροσκαφών και το μεταφερόμενο ωφέλιμο φορτίο. Συνεπώς, οι αερομεταφορείς που εκτελούν πτήσεις μικρότερων αποστάσεων με παλαιότερα αεροσκάφη ή μεταφέρουν λιγότερους επιβάτες ή λιγότερο φορτίο θα επηρεασθούν περισσότερο από τους οικονομικότερους ως προς τα καύσιμα αερομεταφορείς. Ο ανταγωνισμός μεταξύ αερολιμένων και ο τουρισμός δεν θα θιγούν ουσιαστικά. Το ενδεχόμενο αυτό πάντως θα εκλείψει, εάν ενταχθούν όλες οι πτήσεις αναχώρησης και άφιξης στο σύστημα.

Η Επιτροπή διενήργησε εκτίμηση των επιπτώσεων, όπως αναφερόταν στο πρόγραμμα εργασίας: η έκθεση διατίθεται στην ηλεκτρονική διεύθυνση http://ec.europa.eu/environment/climat/aviation_en.htm.

3. Νομικά Στοιχεία της Πρότασης

- Σύνοψη της προτεινόμενης δράσης

Η προτεινόμενη οδηγία τροποποιεί την οδηγία 2003/87/EΚ, προκειμένου να ενταχθούν οι αερομεταφορές στο κοινοτικό σύστημα.

Το υπάρχον κοινοτικό σύστημα λειτουργεί με την κατανομή ορισμένων δικαιωμάτων σε φορείς εκμετάλλευσης, καθένα από τα οποία τους επιτρέπει να εκπέμπουν ένα τόνο διοξειδίου του άνθρακα ανά έτος. Ο συνολικός αριθμός κατανεμόμενων δικαιωμάτων θέτει όριο στις συνολικές εκπομπές όσων μετέχουν στο σύστημα. Έως τις 30 Απριλίου κάθε έτους, οι φορείς εκμετάλλευσης πρέπει να παραδίδουν δικαιώματα για να καλύψουν τις πραγματικές εκπομπές τους. Οι φορείς εκμετάλλευσης μπορούν να εμπορεύονται δικαιώματα, έτσι ώστε οι μειώσεις των εκπομπών να επέρχονται εκεί όπου είναι οικονομικά αποδοτικότερο.

Οι απαιτήσεις σχετικά με την παρακολούθηση και την υποβολή εκθέσεων για τις εκπομπές θα αρχίσουν να ισχύουν από το 2010. Από το 2011 οι εκπομπές από τις αερομεταφορές θα υπόκεινται σε ανώτατο όριο και θα απαιτείται από τους φορείς εκμετάλλευσης αεροσκαφών να παραδίδουν δικαιώματα για να καλύπτουν τις εκπομπές τους.

Kαίριες πτυχές είναι οι εξής:

- οι φορείς εκμετάλλευσης αεροσκαφών θα είναι οι υπεύθυνες οντότητες για τη συμμόρφωση προς τις υποχρεώσεις που επιβάλλει το σύστημα·

- το σύστημα θα καλύπτει όλες τις πτήσεις από και προς αερολιμένες εντός της Κοινότητας από την 1η Ιανουαρίου 2012. Οι πτήσεις μεταξύ κοινοτικών αερολιμένων θα καλύπτονται από την 1η Ιανουαρίου 2011·

- οι πτήσεις με κρατικά αεροσκάφη, οι πτήσεις εξ όψεως (VFR), οι κυκλικές πτήσεις, οι πτήσεις δοκιμής αεροναυτιλιακού εξοπλισμού ή οι εκπαιδευτικές πτήσεις, οι σωστικές πτήσεις και οι πτήσεις με αεροσκάφη μέγιστου βάρους απογείωσης κάτω των 5.700kg θα εξαιρεθούν του συστήματος·

- για να αντιμετωπισθούν οι εκπομπές και άλλων αερίων, η Επιτροπή θα υποβάλει πρόταση, έως τα τέλη του 2008, για τις εκπομπές οξειδίων του αζώτου από τις αερομεταφορές μετά από διεξοδική εκτίμηση των επιπτώσεων·

- για να αποφευχθούν οι αλληλεπικαλύψεις και η υπέρμετρη διοικητική επιβάρυνση των φορέων εκμετάλλευσης αεροσκαφών, κάθε φορέας εκμετάλλευσης, συμπεριλαμβανόμενων των φορέων εκμετάλλευσης αεροσκαφών τρίτων χωρών, θα υπάγεται μόνον σε ένα εντεταλμένο κράτος μέλος·

- σε αντίθεση με το υπάρχον σύστημα, η μέθοδος κατανομής των δικαιωμάτων θα εναρμονισθεί σε όλη την Κοινότητα·

- ο συνολικός αριθμός δικαιωμάτων που θα κατανέμονται στον κλάδο των αερομεταφορών θα προσδιοριζεται σε κοινοτικό επίπεδο με βάση τις μέσες εκπομπές των αερομεταφορών κατά την περίοδο 2004-2006·

- θα κατανέμεται δωρεάν ένα πάγιο ποσοστό της συνολικής ποσότητας δικαιωμάτων με βάση ένα συντελεστή σύγκρισης στους φορείς εκμετάλλευσης αεροσκαφών που θα υποβάλλουν αίτηση (η πρώτη αίτηση θα αφορά τα δεδομένα του 2008). Για την περίοδο 2011-2012, το ποσοστό θα αντιστοιχεί στο μέσο ποσοστό που θα προτείνουν τα κράτη μέλη, συμπεριλαμβανομένου του πλειστηριασμού, στα οικεία εθνικά σχέδια κατανομής δικαιωμάτων. Στη συνέχεια, το ποσοστό αυτό θα επανεξετασθεί με βάση τα αποτελέσματα της γενικότερης επανεξέτασης του συστήματος εμπορίας εκπομπών·

- οι λεπτομέρειες σχετικά με τον τρόπο διεξαγωγής του πλειστηριασμού, όπως ο κατάλληλος σχεδιασμός και χρόνος, θα καθοριστούν με κανονισμό της Επιτροπής. Τα έσοδα από τον πλειστηριασμό πρέπει να χρησιμοποιούνται για τον μετριασμό των επιπτώσεων της αλλαγής του κλίματος και την προσαρμογή σε αυτές, καθώς και για την κάλυψη του διοικητικού κόστους·

- όπως όλοι όσοι μετέχουν στο κοινοτικό σύστημα, οι φορείς εκμετάλλευσης αεροσκαφών πρέπει να παρακολουθούν τις οικείες εκπομπές διοξειδίου του άνθρακα και να τις αναφέρουν στην αρμόδια αρχή του εντεταλμένου κράτους μέλους έως τις 31 Mαρτίου κάθε έτους. Οι σχετικές εκθέσεις πρέπει να ελέγχονται, ώστε να εξασφαλίζεται ότι είναι ακριβείς. Η αναλυτική παρουσίαση των βασικών αρχών για την παρακολούθηση, την αναφορά και τον έλεγχο των εκπομπών που διατυπώνονται στην παρούσα πρόταση θα γίνει με την έκδοση κατευθύνσεων·

- οι φορείς εκμετάλλευσης αεροσκαφών θα μπορούν να αγοράζουν δικαιώματα από άλλους κλάδους που μετέχουν στο κοινοτικό σύστημα, προκειμένου να τα χρησιμοποιούν για να καλύπτουν τις δικές τους εκπομπές·

- οι φορείς εκμετάλλευσης αεροσκαφών θα μπορούν να χρησιμοποιούν πιστωτικά μόρια, τις λεγόμενες μονάδες μείωσης των εκπομπών (CER) και πιστοποιημένες μειώσεις των εκπομπών (ERU), από την Κοινή Εφαρμογή ή τους Μηχανισμούς Καθαρής Ανάπτυξης (ΚΕ/ΜΚΑ) έως ένα εναρμονισμένο όριο, ισοδύναμο του μέσου όρου των ορίων που έχουν ορίσει τα κράτη μέλη στα εθνικά τους σχέδια κατανομής για άλλους τομείς που έχουν ενταχθεί στο κοινοτικό σύστημα·

- οι εσωτερικές πτήσεις θα περιληφθούν στο κοινοτικό σύστημα και η μεταχείρισή τους θα είναι ίδια με εκείνη των διεθνών πτήσεων·

- η ειδική μεταχείριση των αεροπορικών δρομολογίων προς απομακρυσμένες ή απομονωμένες περιοχές, οι οποίες εξαρτώνται ιδιαίτερα από τις αεροπορικές μεταφορές, μπορεί να ρυθμιστεί καλύτερα στο πλαίσιο των μέτρων που ήδη υπάρχουν, όπως είναι οι υποχρεώσεις δημόσιας υπηρεσίας και οι ενισχύσεις κοινωνικού χαρακτήρα βάσει του άρθρου 87 παράγραφος 2 της Συνθήκης.

- Νομική βάση

Η νομική βάση της πρότασης είναι το άρθρο 175 της Συνθήκης (το οποίο ήταν και η νομική βάση της οδηγίας 2003/87/EΚ).

- Αρχή της επικουρικότητας

Η αρχή της επικουρικότητας εφαρμόζεται εφόσον η πρόταση δεν εμπίπτει στην αποκλειστική αρμοδιότητα της Κοινότητας.

Οι στόχοι της πρότασης δεν είναι δυνατόν να επιτευχθούν ικανοποιητικά από τα κράτη μέλη για τους εξής λόγους.

- Οικονομικά οφέλη από την εμπορία εκπομπών μπορούν να επιτευχθούν μόνον εφόσον καταστεί δυνατή η εμπορία και η αποδοχή των δικαιωμάτων σε όλη την Κοινότητα. Προς το σκοπό αυτό, χρειάζεται διαμόρφωση κοινού πλαισίου.

- Δεδομένου του υψηλού επιπέδου ολοκλήρωσης της κοινοτικής αγοράς αερομεταφορών, είναι πιθανόν, εάν εφαρμοσθούν διαφορετικές πολιτικές στα κράτη μέλη, να δημιουργηθούν στρεβλώσεις του ανταγωνισμού.

Οι στόχοι της πρότασης είναι δυνατόν να επιτευχθούν πληρέστερα με κοινοτική δράση για τους εξής λόγους:

- Η εναρμονισμένη δράση για τη μείωση του αντίκτυπου των αερομεταφορών στην αλλαγή του κλίματος μπορεί να έχει μεγαλύτερη επιτυχία με την έκδοση νομοθετήματος σε κοινοτικό επίπεδο. Εφόσον όλες οι αεροπορικές εταιρείες που εξυπηρετούν κοινοτικούς αερολιμένες θα υπόκεινται στην ίδια μεταχείριση, θα ελαχιστοποιηθούν οι στρεβλώσεις του ανταγωνισμού.

- Το Συμβούλιο και το Ευρωπαϊκό Κοινοβούλιο έχουν καλέσει την Επιτροπή να προτείνει κοινοτική δράση και έχουν αναγνωρίσει τις δυνατότητες που προσφέρει η εμπορία δικαιωμάτων εκπομπών. Η οδηγία 2003/87/EΚ πρέπει να τροποποιηθεί, έτσι ώστε να περιληφθούν οι αερομεταφορές στο κοινοτικό σύστημα.

- Η Κοινότητα διαδραματίζει μείζονα ρόλο στις αερομεταφορές σε παγκόσμια κλίμακα, ευθύνεται δε για το ήμισυ περίπου των εκπομπών διοξειδίου του άνθρακα από τις διεθνείς αερομεταφορές, τις οποίες έχουν αναφέρει οι αναπτυγμένες χώρες στην UNFCCC.

- Η πρόταση τροποποιεί το κοινοτικό σύστημα, έτσι ώστε να διαμορφωθεί κοινό πλαίσιο, τα καθήκοντα εφαρμογής και επιβολής όμως επαφίενται στα κράτη μέλη, τα οποία βρίσκονται σε καλύτερη θέση για να τα φέρουν σε πέρας.

Η πρόταση είναι επομένως σύμφωνη με την αρχή της επικουρικότητας.

- Αρχή της αναλογικότητας

Η πρόταση είναι σύμφωνη με την αρχή της αναλογικότητας για τους εξής λόγους:

- Η πρόταση ρυθμίζει μόνον τα στοιχεία εκείνα που είναι αναγκαία για να εξασφαλισθεί ορθή λειτουργία του συστήματος και να αποτραπούν οι στρεβλώσεις του ανταγωνισμού, οι οποίες θα μπορούσαν να προκύψουν από τη διαφορετική μεταχείριση των φορέων εκμετάλλευσης αεροσκαφών από τα κράτη μέλη. Για να εξασφαλισθεί συνοχή και να μειωθεί το κόστος εφαρμογής, χρησιμοποιείται κατά το δυνατόν στην πρόταση η υπάρχουσα δομή του κοινοτικού συστήματος. Όταν οι διαδικασίες που εφαρμόζονται στο υπάρχον σύστημα δεν αρμόζουν στον τομέα των αερομεταφορών, προβλέπονται ειδικές διατάξεις, ενώ ταυτόχρονα διατηρείται η απλότητα και η περιβαλλοντική ακεραιότητα του συστήματος.

- Η εμπορία εκπομπών μπορεί να χρησιμοποιηθεί για να επιτευχθεί περιβαλλοντικό όφελος με χαμηλότερο κόστος σε σύγκριση με άλλα μέσα και άρα πρόκειται για τον οικονομικότερο τρόπο αντιμετώπισης των εκπομπών αερίων του θερμοκηπίου από τις αερομεταφορές.

- Επιλογή μέσου

Προτεινόμενα μέσα: οδηγία.

Άλλα μέσα δεν θα ήταν κατάλληλα για τον εξής λόγο:

Καθώς πρόκειται για οδηγία τροποποιητική άλλης οδηγίας, ώστε να συμπεριληφθούν οι αερομεταφορές στο κοινοτικό σύστημα, δεν θα άρμοζαν άλλα νομοθετήματα.

4. Δημοσιονομικές Επιπτώσεις

Οι δαπάνες για τις δραστηριότητες που θα αναληφθούν με βάση την παρούσα οδηγία θα καλυφθούν από το χρηματοδοτικό μέσο για το περιβάλλον (LIFE+ για την περίοδο 2007-2013). Δεν απαιτούνται άλλα ποσά.

5. προσθετεσ πληροφοριεσ

- Ρήτρα επανεξέτασης/αναθεώρησης/λήξης ισχύος

Η πρόταση περιέχει ρήτρα αναθεώρησης.

- Πίνακας αντιστοιχίας

Τα κράτη μέλη υποχρεούνται να κοινοποιήσουν στην Επιτροπή τις εθνικές διατάξεις μεταφοράς της οδηγίας στο εσωτερικό τους δίκαιο, καθώς και πίνακα αντιστοιχίας μεταξύ των εν λόγω διατάξεων και των διατάξεων της παρούσας οδηγίας.

- Ευρωπαϊκός Οικονομικός Χώρος

Η προτεινόμενη νομοθετική πράξη αφορά θέμα του ΕΟΧ και πρέπει επομένως να επεκταθεί στον Ευρωπαϊκό Οικονομικό Χώρο.

2006/0304 (COD)

Πρόταση

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της οδηγίας 2003/87/EΚ ώστε να ενταχθούν οι αεροπορικές δραστηριότητες στο σύστημα εμπορίας δικαιωμάτων εκπομπής αερίων θερμοκηπίου εντός της Κοινότητας (Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1,

την πρόταση της Επιτροπής[2],

τη γνώμη της Ευρωπαϊκής Οικονομικής και Κοινωνικής Επιτροπής[3],

τη γνώμη της Επιτροπής των Περιφερειών[4],

Αποφασίζοντας σύμφωνα με τη διαδικασία του άρθρου 251 της συνθήκης[5],

Εκτιμώντας τα ακόλουθα:

(1) Με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου[6] καθιερώθηκε σύστημα εμπορίας δικαιωμάτων εκπομπής αερίων θερμοκηπίου εντός της Κοινότητας για να προωθήσει τη μείωση των εκπομπών αερίων θερμοκηπίου κατά τρόπο αποτελεσματικό σε σχέση με το κόστος και οικονομικά αποδοτικό.

(2) Απώτερος στόχος της σύμβασης πλαισίου των Ηνωμένων Εθνών για την κλιματική αλλαγή (UNFCCC), που εγκρίθηκε εξ ονόματος της Ευρωπαϊκής Κοινότητας με την απόφαση 94/69/EK του Συμβουλίου της 15ης Δεκεμβρίου 1993 σχετικά με τη σύναψη τη σύμβασης-πλαισίου των Ηνωμένων Εθνών για τις κλιματικές μεταβολές[7], είναι η σταθεροποίηση των συγκεντρώσεων των αερίων θερμοκηπίου στην ατμόσφαιρα σε επίπεδα τα οποία αποτρέπουν τις επικίνδυνες ανθρωπογενείς παρεμβάσεις στο κλιματικό σύστημα. Η Επιτροπή έχει δηλώσει επανειλημμένα ότι για να επιτευχθεί ο στόχος αυτός, η συνολική άνοδος της μέσης ετήσιας θερμοκρασίας στην επιφάνεια της Γης δεν θα πρέπει να υπερβεί τους 2ºC έναντι των επιπέδων της προβιομηχανικής εποχής. Τα αποτελέσματα πρόσφατων επιστημονικών ερευνών και εργασιών δείχνουν ότι για να παραμείνει εφικτός αυτός ο μακροπρόθεσμος στόχος όσον αφορά τη θερμοκρασία, θα χρειαστεί να φθάσουν οι παγκόσμιες εκπομπές αερίων θερμοκηπίου την ανώτατη τιμή τους εντός δύο δεκαετιών και να επακολουθήσουν σημαντικές μειώσεις, της τάξεως του 15% τουλάχιστον, αν όχι 50%, σε σύγκριση με τα επίπεδα του 1990. Δεν έχουν ακόμη ποσοτικοποιηθεί στο πλαίσιο της διεθνούς διαδικασίας για την αντιμετώπιση της αλλαγής του κλίματος οι μειώσεις που πρέπει να υλοποιηθούν από τα κράτη από το 2013 και μετά για να επιτευχθεί η επιδιωκόμενη σταθεροποίηση των συγκεντρώσεων των αερίων θερμοκηπίου. Η παρούσα οδηγία πρέπει να είναι συνεπής με τη συμβολή της ΕΕ στην επίτευξη του μακροπρόθεσμου στόχου όσον αφορά τη θερμοκρασία, αλλά οι μέθοδοι και η βάση κατανομής δικαιωμάτων εκπομπής σε φορείς εκμετάλλευσης αεροσκαφών δυνάμει της παρούσας οδηγίας μετά τη χρονολογία αυτή πρέπει να επανεξετάζονται συνεχώς με γνώμονα την επιστημονική πρόοδο και τις πολιτικές εξελίξεις στον διεθνή χώρο.

(3) Η σύμβαση πλαίσιο των Ηνωμένων Εθνών για την κλιματική αλλαγή επιβάλλει σε όλα τα συμβαλλόμενα μέρη την υποχρέωση να καταρτίσουν και να εφαρμόσουν εθνικά και, κατά περίπτωση, περιφερειακά προγράμματα μέτρων με σκοπό το μετριασμό της κλιματικής αλλαγής.

(4) Το πρωτόκολλο του Κιότο, που εγκρίθηκε με την απόφαση 2002/358/ΕΚ του Συμβουλίου, της 25ης Απριλίου 2002, για την έγκριση, εξ ονόματος της Ευρωπαϊκής Κοινότητας, του Πρωτοκόλλου του Κιότο στη Σύμβαση-Πλαίσιο των Ηνωμένων Εθνών για τις κλιματικές μεταβολές και την από κοινού τήρηση των σχετικών δεσμεύσεων[8], επιβάλλει στις ανεπτυγμένες χώρες τη υποχρέωση να επιδιώξουν τον περιορισμό ή τη μείωση των εκπομπών αερίων θερμοκηπίου που δεν υπόκεινται στο Πρωτόκολλο του Μόντρεαλ από τις αεροπορικές μεταφορές, μέσω της Διεθνούς Οργάνωσης Πολιτικής Αεροπορίας (ΔΟΠΑ/ICAO).

(5) Μολονότι η Κοινότητα δεν συγκαταλέγεται μεταξύ των μερών της σύμβασης του Σικάγου του 1944, όλα τα κράτη μέλη είναι μέρη της και μέλη της ΔΟΠΑ και εξακολουθούν να υποστηρίζουν τις εργασίες που αποσκοπούν στην ανάπτυξη προσανατολισμένων στην αγορά μέσων, συνεργαζόμενα με άλλες χώρες σε παγκόσμια κλίμακα. Στην έκτη συνεδρίαση της επιτροπής της ΔΟΠΑ για την προστασία του περιβάλλοντος στις αεροπορικές μεταφορές, το 2004, υπήρξε συμφωνία ως προς την άποψη ότι η καθιέρωση ειδικού συστήματος εμπορίας εκπομπών για την αεροπορία, βασισμένου σε νέο νομικό μέσο υπό τη αιγίδα της ΔΟΠΑ, δεν ήταν αρκετά ελκυστική ώστε να επιδιωχθεί περαιτέρω. Κατόπιν αυτού, το ψήφισμα αριθ. 35-5 της Συνέλευσης της ΔΟΠΑ δεν προτείνει νέο νομικό μέσο αλλά, αντ’ αυτού, επικροτεί την ανοικτή εμπορία εκπομπών και την ευχέρεια των κρατών να εντάσσουν τις εκπομπές των διεθνών αεροπορικών μεταφορών στα οικεία συστήματα εμπορίας εκπομπών.

(6) Το έκτο πρόγραμμα δράσης για το περιβάλλον, που θεσπίστηκε με την απόφαση 1600/2002/EΚ του Ευρωπαϊκού Κοινοβουλίου και του Συμβουλίου[9], προβλέπει τον προσδιορισμό και την ανάληψη ειδικών δράσεων από την Κοινότητα για τη μείωση των εκπομπών αερίων θερμοκηπίου από τα αεροσκάφη, εφόσον δεν συμφωνηθεί ανάλογη δράση στα πλαίσια της ΔΟΠΑ μέχρι το 2002. Στα συμπεράσματά του Οκτωβρίου 2002, του Δεκεμβρίου 2003 και του Οκτωβρίου 2004, το Συμβούλιο ζήτησε επανειλημμένα από τη Επιτροπή να προτείνει μέτρα για τον περιορισμό των επιπτώσεων των διεθνών αεροπορικών μεταφορών στην αλλαγή του κλίματος.

(7) Για να προκύψουν οι αναγκαίες μειώσεις, πρέπει να εφαρμοστούν πολιτικές και μέτρα σε εθνικό και κοινοτικό επίπεδο σε όλους τους τομείς της οικονομίας της Κοινότητας και όχι μόνο στη βιομηχανία και στον ενεργειακό τομέα. Εάν οι επιπτώσεις του κλάδου των αερομεταφορών στην κλιματική αλλαγή εξακολουθήσουν να εντείνονται με το σημερινό ρυθμό, θα υπονομεύσουν σε μεγάλο βαθμό τις μειώσεις που έχουν επιτύχει άλλοι κλάδοι για την καταπολέμηση της κλιματικής αλλαγής.

(8) Με την ανακοίνωση που εξέδωσε στις 27 Σεπτεμβρίου 2005[10], η Επιτροπή ενέκρινε στρατηγική για τον περιορισμό των επιπτώσεων των αερομεταφορών στην αλλαγή του κλίματος. Η στρατηγική προτείνει, μεταξύ των στοιχείων μιας ολοκληρωμένης δέσμης μέτρων, την υπαγωγή των αερομεταφορών στο κοινοτικό σύστημα εμπορίας δικαιωμάτων εκπομπής και προβλέπει τη σύσταση ομάδας εργασίας για τις αερομεταφορές με ευρεία συμμετοχή ενδιαφερομένων, στο πλαίσιο του Ευρωπαϊκού Προγράμματος για την Αλλαγή του Κλίματος, η οποία θα αναλάβει τη μελέτη τρόπων υπαγωγής των αερομεταφορών στο κοινοτικό σύστημα. Στα συμπεράσματα του Δεκεμβρίου 2005, το Συμβούλιο αναγνωρίζει ότι, από οικονομική και περιβαλλοντική άποψη, η ένταξη του τομέα των αεροπορικών μεταφορών στο σύστημα εμπορίας δικαιωμάτων εκπομπών φαίνεται να αποτελεί την καλύτερη προοπτική και προτρέπει την Επιτροπή να υποβάλει νομοθετική πρόταση έως το τέλος του 2006. Στο ψήφισμά του της 4ης Ιουλίου 2006, το Ευρωπαϊκό Κοινοβούλιο αναγνωρίζει ότι η εμπορία δικαιωμάτων εκπομπών μπορεί να διαδραματίσει σημαντικό ρόλο στο πλαίσιο ολοκληρωμένης δέσμης μέτρων για την αντιμετώπιση του αντίκτυπου των αερομεταφορών στο κλίμα, με την προϋπόθεση ότι έχει σχεδιαστεί κατάλληλα.

(9) Στόχος της παρούσας οδηγίας είναι ο περιορισμός των επιπτώσεων των αεροπορικών μεταφορών στην κλιματική αλλαγή με την ένταξη των εκπομπών που προέρχονται από αεροπορικές δραστηριότητες στο κοινοτικό σύστημα.

(10) Οι φορείς εκμετάλλευσης αεροσκαφών ελέγχουν πιο άμεσα τον τύπο του χρησιμοποιούμενου αεροσκάφους και τον τρόπο εκτέλεσης των πτήσεων και, για το λόγο αυτό, πρέπει να είναι υπεύθυνοι για την εκπλήρωση των υποχρεώσεων που επιβάλλει η παρούσα οδηγία. Η ταυτότητα των φορέων εκμετάλλευσης μπορεί να προσδιοριστεί με τη χρήση κωδικών της ΔΟΠΑ ή άλλων αναγνωρισμένων κωδικών αναγνώρισης πτήσεων. Εάν δεν είναι γνωστή η ταυτότητα του φορέα εκμετάλλευσης, πρέπει να θεωρείται ως φορέας εκμετάλλευσης ο ιδιοκτήτης του αεροσκάφους, εκτός εάν αυτός υποδείξει άλλο πρόσωπο ως φορέα.

(11) Στο κοινοτικό σύστημα πρέπει να ενταχθούν από το 2011 οι εκπομπές από τις πτήσεις μεταξύ κοινοτικών αερολιμένων και από το 2012 οι εκπομπές από όλες τις πτήσεις προς και από κοινοτικούς αερολιμένες. Με τον τρόπο αυτό, το κοινοτικό σύστημα μπορεί να λειτουργήσει ως υπόδειγμα για την παγκόσμια επέκταση του συστήματος εμπορίας εκπομπών. Εάν τρίτη χώρα θεσπίσει μέτρα τουλάχιστον ισοδύναμα με τις απαιτήσεις της παρούσας οδηγίας για τον περιορισμό των κλιματικών επιπτώσεων των πτήσεων που αναχωρούν από τη χώρα αυτή με προορισμό κοινοτικό αερολιμένα, θα πρέπει να τροποποιηθεί το πεδίο εφαρμογής του κοινοτικού συστήματος ώστε να εξαιρούνται οι πτήσεις προς την Κοινότητα από την εν λόγω χώρα.

(12) Οι αεροπορικές μεταφορές έχουν επίπτωση στη κλιματική αλλαγή μέσω της έκλυσης διοξειδίου του άνθρακα, οξειδίων του αζώτου, υδρατμών και σωματιδίων θειικών ενώσεων και αιθάλης. Η Διακυβερνητική Επιτροπή για την Αλλαγή του Κλίματος υπολόγισε ότι η συνολική επίδραση των αερομεταφορών είναι, σήμερα, διπλάσια έως τετραπλάσια της επίδρασης που είχαν στο παρελθόν μόνο οι εκπομπές διοξειδίου του άνθρακα από αυτές. Από τα αποτελέσματα πρόσφατων ερευνών που διεξήχθησαν στην Κοινότητα προκύπτει ότι η συνολική επίπτωση των αερομεταφορών ενδέχεται να είναι περίπου διπλάσια της επίπτωσης μόνο του διοξειδίου του άνθρακα. Σε καμία όμως από τις εκτιμήσεις αυτές δεν έχουν ληφθεί οι υπόψη οι επιδράσεις των θυσάνων (cirrus), για τις οποίες υπάρχει μεγάλη αβεβαιότητα. Σύμφωνα με το άρθρο 174 παράγραφος 2 της Συνθήκης, η κοινοτική πολιτική στον τομέα του περιβάλλοντος πρέπει να βασίζεται στην αρχή της προφύλαξης και, ως εκ τούτου, πρέπει να καλυφθούν κατά το δυνατόν όλες οι επιπτώσεις των αεροπορικών μεταφορών. Μέχρι να σημειωθεί επιστημονική πρόοδος στον προσδιορισμό κατάλληλων προτύπων μέτρησης για τη σύγκριση των διαφόρων επιπτώσεων, απαιτείται ρεαλιστική και προφυλακτική προσέγγιση. Οι εκπομπές οξειδίων του αζώτου θα αποτελέσουν το αντικείμενο άλλης νομοθετικής πράξης την οποία θα προτείνει η Επιτροπή.

(13) Για να αποφευχθεί η στρέβλωση του ανταγωνισμού, πρέπει να καθοριστεί εναρμονισμένη μέθοδος κατανομής των δικαιωμάτων. Για να εξασφαλιστεί η πρόσβαση των νέων φορέων εκμετάλλευσης αεροσκαφών στην αγορά, ένα ποσοστό των δικαιωμάτων θα κατανέμεται με πλειστηριασμό σύμφωνα με κανόνες που θα καθοριστούν από την Επιτροπή. Πρέπει να συνεχίζεται η εκχώρηση δικαιωμάτων στους φορείς εκμετάλλευσης που παύουν τις δραστηριότητές τους μέχρι το τέλος της περιόδου για τη οποία έχουν ήδη κατανεμηθεί δικαιώματα δωρεάν.

(14) Οι αεροπορικές μεταφορές έχουν μερίδιο στo συνολικό αντίκτυπο των ανθρωπίνων δραστηριοτήτων στην κλιματική αλλαγή. Τα έσοδα από τον πλειστηριασμό των δικαιωμάτων πρέπει να χρησιμοποιούνται για τον περιορισμό των εκπομπών αερίων θερμοκηπίου, την προσαρμογή στις επιπτώσεις της αλλαγής του κλίματος, τη χρηματοδότηση έρευνας και ανάπτυξης με αντικείμενο τον περιορισμό και την προσαρμογή, καθώς και για την κάλυψη των δαπανών διαχείρισης του συστήματος. Ειδικότερα, με τα έσοδα από τον πλειστηριασμό πρέπει να χρηματοδοτούνται οι συνεισφορές στο Παγκόσμιο Ταμείο Ενεργειακής Απόδοσης και Ανανεώσιμων Πηγών Ενέργειας, καθώς και τα μέτρα για την αποτροπή της αποδάσωσης και τη διευκόλυνση της προσαρμογής των αναπτυσσόμενων χωρών. Οι διατάξεις για τη χρήση των εσόδων από τον πλειστηριασμό πρέπει να κοινοποιούνται στην Επιτροπή. Η κοινοποίηση αυτή δεν απαλλάσσει τα κράτη μέλη από την υποχρέωσή τους να κοινοποιούν ορισμένα εθνικά μέτρα, η οποία απορρέει από το άρθρο 88 παράγραφος 3 της Συνθήκης. Η οδηγία δεν προδικάζει την έκβαση τυχόν μελλοντικών διαδικασιών ως προς κρατικές ενισχύσεις, οι οποίες μπορεί να κινηθούν σύμφωνα με τα άρθρα 87 και 88 της Συνθήκης.

(15) Για να βελτιωθεί η αποτελεσματικότητα του συστήματος σε σχέση με το κόστος του, οι φορείς εκμετάλλευσης αεροσκαφών πρέπει να έχουν τη δυνατότητα να χρησιμοποιούν CER και ERU από δραστηριότητες έργων για την εκπλήρωση των υποχρεώσεων παράδοσης (επιστροφής) δικαιωμάτων, μέχρι ένα εναρμονισμένο όριο.

(16) Για να περιοριστεί η διοικητική επιβάρυνση των φορέων εκμετάλλευσης αεροσκαφών, για κάθε φορέα εκμετάλλευσης αεροσκαφών πρέπει να είναι υπεύθυνο ένα κράτος μέλος. Κάθε κράτος μέλος πρέπει να υποχρεωθεί να εξασφαλίζει την τήρηση των απαιτήσεων της παρούσας οδηγίας από τους φορείς εκμετάλλευσης στους οποίους έχει χορηγηθεί άδεια εκμετάλλευσης στο εν λόγω κράτος μέλος ή τους φορείς εκμετάλλευσης που δεν διαθέτουν άδεια ή προέρχονται από τρίτη χώρα, των οποίων οι εκπομπές στη διάρκεια ενός έτους αναφοράς μπορούν να αποδοθούν κατά κύριο λόγο στο συγκεκριμένο κράτος μέλος.

(17) Για να διατηρηθεί η ακεραιότητα του λογιστικού συστήματος που χρησιμοποιείται στο κοινοτικό σύστημα, αν ληφθεί υπόψη το γεγονός ότι οι εκπομπές από τις διεθνείς αεροπορικές μεταφορές δεν έχουν ακόμη συμπεριληφθεί στις δεσμεύσεις των κρατών μελών βάσει του πρωτοκόλλου του Κιότο, τα δικαιώματα που κατανέμονται στον κλάδο των αερομεταφορών πρέπει να μπορούν να χρησιμοποιηθούν μόνο για την εκπλήρωση των υποχρεώσεων παράδοσης δικαιωμάτων, τις οποίες υπέχουν οι φορείς εκμετάλλευσης αεροσκαφών βάσει της παρούσας οδηγίας. Ωστόσο, οι φορείς εκμετάλλευσης αεροσκαφών πρέπει να έχουν τη δυνατότητα να ανταλλάσσουν δικαιώματα που έχουν εκχωρηθεί στον κλάδο των αερομεταφορών με δικαιώματα που μπορούν να χρησιμοποιηθούν από όλους τους φορείς εκμετάλλευσης που μετέχουν στο σύστημα, μέσω του διαχειριστή του οικείου μητρώου.

(18) Ο Ευρωπαϊκός Οργανισμός για την Ασφάλεια της Αεροναυτιλίας (Eurocontrol) ενδέχεται να διαθέτει στοιχεία που μπορούν να βοηθήσουν τα κράτη μέλη ή την Επιτροπή στην εκπλήρωση των υποχρεώσεων που υπέχουν βάσει της παρούσας οδηγίας.

(19) Οι διατάξεις του κοινοτικού συστήματος που αφορούν την παρακολούθηση, την αναφορά και την εξακρίβωση των εκπομπών, καθώς και την επιβολή κυρώσεων σε φορείς εκμετάλλευσης πρέπει να εφαρμόζονται και στους φορείς εκμετάλλευσης αεροσκαφών.

(20) Τα αναγκαία μέτρα για την εφαρμογή της παρούσας οδηγίας πρέπει να θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[11].

(21) Ειδικότερα, πρέπει να ανατεθεί στην Επιτροπή η αρμοδιότητα θέσπισης μέτρων για τον πλειστηριασμό δικαιωμάτων που δεν απαιτείται να κατανεμηθούν δωρεάν και για την τροποποίηση των αεροπορικών δραστηριοτήτων που απαριθμούνται στο παράρτημα Ι, σε περίπτωση που μια τρίτη χώρα λάβει μέτρα για τον περιορισμό των επιπτώσεων των αεροπορικών μεταφορών στην κλιματική αλλαγή . Δεδομένου ότι τα μέτρα αυτά είναι γενικής εμβέλειας και έχουν ως αντικείμενο την τροποποίηση μη ουσιαστικών στοιχείων της παρούσας οδηγίας και τη συμπλήρωσή της με την προσθήκη νέων μη ουσιαστικών στοιχείων, πρέπει να θεσπίζονται με την κανονιστική διαδικασία με έλεγχο που προβλέπεται στο άρθρο 5α της απόφασης 1999/468/EΚ.

(22) Δεδομένου ότι ο στόχος της παρούσας οδηγίας είναι αδύνατον να επιτευχθεί από τα κράτη μέλη με μονομερή δράση και, επομένως, μπορεί να επιτευχθεί πληρέστερα σε κοινοτικό επίπεδο, λόγω της κλίμακας και των αποτελεσμάτων της δράσης, η Κοινότητα δύναται να θεσπίσει μέτρα σύμφωνα με την αρχή της επικουρικότητας που διατυπώνεται στο άρθρο 5 της Συνθήκης. Σύμφωνα με την αρχή της αναλογικότητας, που διατυπώνεται στο ίδιο άρθρο, η παρούσα οδηγία δεν υπερβαίνει τα αναγκαία για την επίτευξη του συγκεκριμένου στόχου.

(23) Πρέπει, συνεπώς, να τροποποιηθεί αναλόγως η οδηγία 2003/87/ΕΚ,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1 Τροποποιήσεις της οδηγίας 2003/87/EΚ

Η οδηγία 2003/87/ΕΚ τροποποιείται ως εξής:

1. Μετά το άρθρο 1 παρεμβάλλεται ο ακόλουθος τίτλος κεφαλαίου Ι:

«Κεφάλαιο I Γενικές διατάξεις»

2. Το άρθρο 3 τροποποιείται ως εξής:

(α) στο στοιχείο β), προστίθεται το ακόλουθο κείμενο: «ή απελευθέρωση από αεροσκάφος που εκτελεί δραστηριότητα του παραρτήματος Ι, των προσδιοριζόμενων για τη δραστηριότητα αυτή αερίων»·

(β) προστίθενται τα ακόλουθα στοιχεία:

«ιε) «φορέας εκμετάλλευσης αεροσκαφών»: το πρόσωπο που εκμεταλλεύεται ένα αεροσκάφος κατά το χρόνο που αυτό εκτελεί δραστηριότητα του παραρτήματος Ι ή ο ιδιοκτήτης του αεροσκάφους, εάν ο φορέας εκμετάλλευσης δεν είναι γνωστός ή η ταυτότητά του δεν προσδιορίζεται από τον ιδιοκτήτη του αεροσκάφους·

ιστ) «εντεταλμένο κράτος μέλος»: το κράτος μέλος που είναι αρμόδιο για τη διαχείριση του συστήματος ως προς έναν φορέα εκμετάλλευσης αεροσκαφών σύμφωνα με το άρθρο 18α·

ιζ) «αποδιδόμενες στην αεροπορία εκπομπές»: οι εκπομπές από όλες τις πτήσεις από κράτος μέλος ή προς κράτος μέλος προερχόμενες από τρίτη χώρα, οι οποίες υπάγονται στις αεροπορικές δραστηριότητες του παραρτήματος Ι·

ιη) «ιστορικές εκπομπές των αεροπορικών μεταφορών»: ο αριθμητικός μέσος των ετήσιων εκπομπών από αεροσκάφη που εκτελούσαν αεροπορικές δραστηριότητες του παραρτήματος Ι κατά τα ημερολογιακά έτη 2004, 2005 και 2006.»

3. Μετά το άρθρο 3 παρεμβάλλονται τα ακόλουθα κεφάλαιο ΙΙ, τίτλος κεφαλαίου ΙΙΙ και άρθρο 3ε:

«Κεφάλαιο II Αεροπορικές μεταφορές

Άρθρο3a Πεδίο εφαρμογής του κεφαλαίου II

Οι διατάξεις του παρόντος κεφαλαίου εφαρμόζονται στην κατανομή και την εκχώρηση δικαιωμάτων εκπομπής για τις αεροπορικές δραστηριότητες που απαριθμούνται στο παράρτημα I.

Άρθρο3βΣυνολική ποσότητα δικαιωμάτων για τις αεροπορικές μεταφορές

1. Για την περίοδο από 1ης Ιανουαρίου 2011 έως 31 Δεκεμβρίου 2012, η συνολική ποσότητα δικαιωμάτων προς κατανομή σε φορείς εκμετάλλευσης αεροσκαφών ισοδυναμεί με το 100% του αθροίσματος των ιστορικών εκπομπών των αεροπορικών μεταφορών για κάθε έτος.

2. Για την αναφερόμενη στο άρθρο 11 παράγραφος 2 περίοδο που αρχίζει την 1η Ιανουαρίου 2013, η συνολική ποσότητα δικαιωμάτων προς κατανομή σε φορείς εκμετάλλευσης αεροσκαφών ισοδυναμεί με το 100% του γινομένου των ιστορικών εκπομπών των αεροπορικών μεταφορών επί τον αριθμό ετών της περιόδου.

3. Για τη δεύτερη περίοδο που αναφέρεται στο άρθρο 11 παράγραφος 2, η συνολική ποσότητα δικαιωμάτων προς κατανομή σε φορείς εκμετάλλευσης αεροσκαφών ισοδυναμεί με το 100% του γινομένου των ιστορικών εκπομπών των αεροπορικών μεταφορών επί τον αριθμό ετών της περιόδου.

4. Εντός έξι μηνών από την έναρξη της ισχύος της παρούσας οδηγίας, η Επιτροπή αποφασίζει σχετικά με τις ιστορικές εκπομπές των αεροπορικών μεταφορών βασιζόμενη στα βέλτιστα διαθέσιμα δεδομένα.

Άρθρο3γΜέθοδος κατανομής των δικαιωμάτων για τις αεροπορικές μεταφορές

1. Κατά την περίοδο που αναφέρεται στο άρθρο 3β παράγραφος 1, ένα ποσοστό των δικαιωμάτων τίθεται σε πλειστηριασμό. Το ποσοστό αυτό αντιστοιχεί στο μέσο ποσοστό που προτείνουν τα κράτη μέλη, συμπεριλαμβανομένου του πλειστηριασμού, στα οικεία εθνικά σχέδια κατανομής βάσει του κεφαλαίου ΙΙΙ για τη συγκεκριμένη περίοδο.

2. Για τις μελλοντικές περιόδους λαμβάνεται υπόψη στο προς πλειστηριασμό ποσοστό η γενική επανεξέταση της παρούσας οδηγίας.

3. Η Επιτροπή εκδίδει κανονισμό ο οποίος περιλαμβάνει λεπτομερείς διατάξεις για την εκπλειστηρίαση από τα κράτη μέλη δικαιωμάτων που δεν απαιτείται να κατανεμηθούν δωρεάν σύμφωνα με τις παραγράφους 1 και 2. Ο αριθμός τον εκπλειστηριαζόμενων δικαιωμάτων από κάθε κράτος μέλος σε κάθε περίοδο είναι ανάλογος με το μερίδιό του στο σύνολο των αποδιδόμενων στην αεροπορία εκπομπών για όλα τα κράτη μέλη για το έτος αναφοράς, οι οποίες έχουν αποτελέσει αντικείμενο έκθεσης σύμφωνα με το άρθρο 14 παράγραφες 3 και εξακρίβωσης σύμφωνα με το άρθρο 15. Έτος αναφοράς είναι το 2010 για την περίοδο που αναφέρεται στο άρθρο 3β παράγραφος 1, ενώ για κάθε μετέπειτα περίοδο που αναφέρεται στο άρθρο 3β είναι το ημερολογιακό έτος που λήγει 24 μήνες πριν από την έναρξη της περιόδου την οποία αφορά ο πλειστηριασμός.

Δεδομένου ότι ο ανωτέρω κανονισμός έχει ως αντικείμενο την τροποποίηση μη ουσιαστικών στοιχείων της παρούσας οδηγίας με τη συμπλήρωσή της, εκδίδεται με την κανονιστική διαδικασία με έλεγχο που αναφέρεται στο άρθρο 23 παράγραφος 2α.

4. Τα έσοδα από τον πλειστηριασμό των δικαιωμάτων σύμφωνα με την παράγραφο 3 χρησιμοποιούνται για τον περιορισμό των εκπομπών αερίων θερμοκηπίου, την προσαρμογή στις επιπτώσεις της αλλαγής του κλίματος, τη χρηματοδότηση έρευνας και ανάπτυξης με αντικείμενο τον περιορισμό και την προσαρμογή, καθώς και για την κάλυψη των δαπανών που συνεπάγεται η παρούσα οδηγία για το εντεταλμένο κράτος μέλος. Τα κράτη μέλη ενημερώνουν την Επιτροπή σχετικά με τα μέτρα που λαμβάνουν κατ’ εφαρμογή της παρούσας παραγράφου.

5. Οι πληροφορίες που παρέχονται στην Επιτροπή σύμφωνα με την παρούσα οδηγία δεν απαλλάσσουν τα κράτη μέλη από την υποχρέωση κοινοποίησης που υπέχουν βάσει του άρθρου 88 παράγραφος 3 της Συνθήκης.

Άρθρο3δΚατανομή και εκχώρηση δικαιωμάτων σε φορείς εκμετάλλευσης αεροσκαφών

1. Για κάθε περίοδο που αναφέρεται στο άρθρο 3β, κάθε φορέας εκμετάλλευσης αεροσκαφών δύναται να καταθέσει αίτηση για δικαιώματα που πρόκειται να κατανεμηθούν δωρεάν σύμφωνα με το άρθρο 3γ. Η αίτηση αυτή μπορεί να κατατεθεί με την υποβολή στο εντεταλμένο κράτος μέλος εξακριβωμένων τονοχιλιομετρικών δεδομένων για τις αεροπορικές δραστηριότητες του παραρτήματος Ι που άσκησε ο εν λόγω φορέας εκμετάλλευσης κατά το ημερολογιακό έτος που λήγει 24 μήνες πριν από την έναρξη της περιόδου την οποία αφορά η αίτηση συμφωνά με τα παραρτήματα IV και V. Κάθε αίτηση πρέπει να κατατίθεται τουλάχιστον 21 μήνες πριν από την έναρξη της περιόδου την οποία αφορά.

2. Τα κράτη μέλη υποβάλλουν στη Επιτροπή τις αιτήσεις που λαμβάνουν βάσει της παραγράφου 1, τουλάχιστον 18 μήνες πριν από την έναρξη της περιόδου την οποία αφορούν.

3. Τουλάχιστον 15 μήνες πριν από την έναρξη κάθε περιόδου που αναφέρεται στο άρθρο 3β, η Επιτροπή αποφασίζει σχετικά με τα εξής:

(α) τη συνολική ποσότητα δικαιωμάτων προς κατανομή για την εν λόγω περίοδο σύμφωνα με το άρθρο 3β·

(β) τον αριθμό δικαιωμάτων που θα κατανεμηθούν δωρεάν κατά την λόγω περίοδο σύμφωνα με το άρθρο 3γ·

(γ) τον συντελεστή σύγκρισης που θα χρησιμοποιηθεί για τη δωρεάν κατανομή δικαιωμάτων στους φορείς εκμετάλλευσης αεροσκαφών των οποίων οι αιτήσεις υποβλήθηκαν στην Επιτροπή σύμφωνα με την παράγραφο 2.

Ο αναφερόμενος στο στοιχείο γ) συντελεστής σύγκρισης υπολογίζεται με διαίρεση του αριθμού δικαιωμάτων που αναφέρεται στο στοιχείο β) δια του αθροίσματος των τονοχιλιομετρικών δεδομένων που περιλαμβάνονται στις αιτήσεις οι οποίες υποβλήθηκαν στην Επιτροπή σύμφωνα με την παράγραφο 2.

4. Εντός τριών μηνών από την ημερομηνία έκδοσης της απόφασης της Επιτροπής βάσει της παραγράφου 3, κάθε εντεταλμένο κράτος μέλος υπολογίζει και δημοσιεύει:

(α) τη συνολική κατανομή δικαιωμάτων για τη συγκεκριμένη περίοδο σε κάθε φορέα εκμετάλλευσης αεροσκαφών του οποίου η αίτηση υποβλήθηκε στην Επιτροπή σύμφωνα με την παράγραφο 2, υπολογιζόμενη με πολλαπλασιασμό των τονοχιλιομετρικών δεδομένων που περιλαμβάνονται στην αίτηση επί τον συντελεστή σύγκρισης που έχει δημοσιευθεί βάσει της παραγράφου 3 στοιχείο γ) και

(β) την κατανομή δικαιωμάτων σε κάθε φορέα εκμετάλλευσης αεροσκαφών ανά έτος, προσδιοριζόμενη με διαίρεση της οικείας συνολικής κατανομής δικαιωμάτων για την περίοδο, όπως υπολογίζεται βάσει του στοιχείου α), δια του αριθμού ετών της περιόδου κατά την οποία ο εν λόγω φορέας εκμετάλλευσης άσκησε αεροπορική δραστηριότητα του παραρτήματος Ι.

5. Η αρμόδια αρχή του εντεταλμένου κράτους μέλους εκχωρεί σε κάθε φορέα εκμετάλλευσης αεροσκαφών, μέχρι τις 28 Φεβρουαρίου 2011 και τις 28 Φεβρουαρίου κάθε επόμενου έτους, τον αριθμό δικαιωμάτων που του αναλογεί βάσει της κατανομής για το δεδομένο έτος.

Κεφάλαιο III Σταθερές εγκαταστάσεις

Άρθρο3ε Πεδίο εφαρμογής του κεφαλαίου III

Οι διατάξεις του παρόντος κεφαλαίου εφαρμόζονται στις άδειες εκπομπής αερίων θερμοκηπίου και στην κατανομή και εκχώρηση δικαιωμάτων για τις δραστηριότητες που περιλαμβάνονται στο παράρτημα I, εκτός των αεροπορικών δραστηριοτήτων.»

4. Στο άρθρο 6 παράγραφος 2 στοιχείο ε), μετά τη λέξη «δικαιωμάτων» παρεμβάλλονται οι λέξεις «, εκτός των δικαιωμάτων που έχουν εκχωρηθεί βάσει του κεφαλαίου II, ».

5. Μετά το άρθρο 11 παρεμβάλλεται ο ακόλουθος τίτλος κεφαλαίου IV:

«Κεφάλαιο IV Διατάξεις για τις αεροπορικές μεταφορές και τις σταθερές εγκαταστάσεις»

6. Στο άρθρο 11α παρεμβάλλεται η ακόλουθη παράγραφος:

«1α. Με την επιφύλαξη της παραγράφου 3, τα κράτη μέλη επιτρέπουν σε κάθε φορέα εκμετάλλευσης αεροσκαφών, κατά τη διάρκεια κάθε περιόδου που αναφέρεται στο άρθρο 3β, να χρησιμοποιεί CER και ERU από δραστηριότητες έργων μέχρι ένα ποσοστό του αριθμού δικαιωμάτων που υποχρεούται να παραδώσει κατ’ εφαρμογή του άρθρου 12 παράγραφος 2α. Το ποσοστό αυτό ισούται με τον μέσο όρο των ποσοστών που έχουν προσδιορίσει τα κράτη μέλη για την εν λόγω περίοδο σύμφωνα με την παράγραφο 1.

Η Επιτροπή δημοσιεύει το ανωτέρω ποσοστό τουλάχιστον έξι μήνες πριν από την έναρξη κάθε περιόδου που αναφέρεται στο άρθρο 3β.»

7. Στο άρθρο 11β παράγραφος 2, η λέξη «εγκαταστάσεις» αντικαθίσταται οπό τη λέξη «δραστηριότητες».

8. Το άρθρο 12 τροποποιείται ως εξής:

(α) στην παράγραφο 2, μετά τη λέξη «σκοπούς» παρεμβάλλονται οι λέξεις «τήρησης των υποχρεώσεων φορέα εκμετάλλευσης αεροσκαφών βάσει της παραγράφου 2α ή»·

(β) παρεμβάλλεται η ακόλουθη παράγραφος 2α:

«2α. Τα εντεταλμένα κράτη μέλη μεριμνούν ώστε κάθε φορέας εκμετάλλευσης αεροσκαφών να παραδίδει, το αργότερο στις 30 Απριλίου κάθε έτους, αριθμό δικαιωμάτων που αντιστοιχεί στις συνολικές εκπομπές κατά τη διάρκεια του προηγούμενου ημερολογιακού έτους, όπως έχουν εξακριβωθεί σύμφωνα με το άρθρο 15, από αεροπορικές δραστηριότητες του παραρτήματος Ι τις οποίες άσκησε ο συγκεκριμένος φορέας εκμετάλλευσης αεροσκαφών. Τα κράτη μέλη εξασφαλίζουν στη συνέχεια την ακύρωση των δικαιωμάτων που παραδίδονται σύμφωνα με την παρούσα παράγραφο.»

(γ) στην παράγραφο 3, μετά τη λέξη «δικαιωμάτων» παρεμβάλλονται οι λέξεις «, εκτός των δικαιωμάτων που έχουν εκχωρηθεί βάσει του κεφαλαίου II,».

9. Στο άρθρο 13 παράγραφος 3, η μνεία «άρθρο 12 παράγραφος 3» αντικαθίσταται από την μνεία «άρθρο 12 παράγραφος 2α ή 3».

10. Το άρθρο 14 τροποποιείται ως εξής:

(α) στην παράγραφο 1:

(i) μετά τη λέξη «δραστηριότητες» παρεμβάλλονται οι λέξεις «και περί των τονοχιλιομετρικών δεδομένων για την υποβολή αίτησης βάσει του άρθρου 3δ»·

(ii) οι λέξεις «, έως τις 30 Σεπτεμβρίου 2003» διαγράφονται και

(β) στην παράγραφο 3:

(i) οι λέξεις «μιας εγκατάστασης» αντικαθίστανται από τις λέξεις «ή φορέας εκμετάλλευσης αεροσκάφους»·

(ii) οι λέξεις «κάθε ημερολογιακό έτος στην αρμόδια αρχή, μετά τη λήξη του εν λόγω έτους, σύμφωνα με τις κατευθυντήριες γραμμές, έκθεση για τις εκπομπές από την εγκατάσταση» αντικαθίστανται από τις λέξεις «στην αρμόδια αρχή έκθεση για τις εκπομπές στη διάρκεια κάθε ημερολογιακού έτους από την εγκατάσταση ή, από την 1η Ιανουαρίου 2010 και μετά, από το αεροσκάφος που εκμεταλλεύεται, μετά τη λήξη του εν λόγω έτους, σύμφωνα με τις κατευθυντήριες γραμμές».

11. Το άρθρο 15 τροποποιείται ως εξής:

(α) στο πρώτο εδάφιο:

(i) οι λέξεις «φορείς εκμετάλλευσης» αντικαθίστανται από τις λέξεις «φορείς εκμετάλλευσης και φορείς εκμετάλλευσης αεροσκαφών»·

(ii) μετά τη μνεία «παράρτημα V» παρεμβάλλονται οι λέξεις «και στις λεπτομερείς διατάξεις που ενδεχομένως έχουν θεσπιστεί από την Επιτροπή σύμφωνα με το παρόν άρθρο»·

(β) στο δεύτερο εδάφιο:

(i) οι λέξεις «φορέας εκμετάλλευσης» αντικαθίστανται από τις λέξεις «φορέας εκμετάλλευσης και φορέας εκμετάλλευσης αεροσκαφών»·

(ii) μετά τη μνεία «παραρτήματος V» παρεμβάλλονται οι λέξεις «και των λεπτομερών διατάξεων που ενδεχομένως έχουν θεσπιστεί από την Επιτροπή σύμφωνα με το παρόν άρθρο» και

(γ) μετά το δεύτερο εδάφιο προστίθεται το ακόλουθο εδάφιο:

«Η Επιτροπή δύναται να θεσπίζει, με τη διαδικασία κανονιστικής επιτροπής του άρθρου 23 παράγραφος 2, λεπτομερείς διατάξεις για την εξακρίβωση των εκθέσεων και των αιτήσεων που υποβάλλονται από φορείς εκμετάλλευσης αεροσκαφών σύμφωνα με το άρθρο 14 παράγραφος 3 και το άρθρο 3δ, αντίστοιχα.».

12. Το άρθρο 16 τροποποιείται ως εξής:

(α) στην παράγραφο 1, οι λέξεις «έως τις 31 Δεκεμβρίου 2003 το αργότερο,» διαγράφονται·

(β) στην παράγραφο 2:

(i) οι λέξεις «φορέων εκμετάλλευσης» αντικαθίστανται από τις λέξεις «φορέων εκμετάλλευσης και φορέων εκμετάλλευσης αεροσκαφών»·

(ii) οι λέξεις «κατά το άρθρο 12 παράγραφος 3» αντικαθίστανται από τις λέξεις «δυνάμει της παρούσας οδηγίας» και

(γ) στην παράγραφο 3:

(i) οι λέξεις «φορέας εκμετάλλευσης» αντικαθίστανται από τις λέξεις «φορέας εκμετάλλευσης και φορέας εκμετάλλευσης αεροσκαφών

(ii) στη δεύτερη φράση, οι λέξεις «από την εν λόγω εγκατάσταση» διαγράφονται.

13. Παρεμβάλλονται τα ακόλουθα άρθρα 18α και 18β:

«Άρθρο18a Εντεταλμένο κράτος μέλος

1. Το εντεταλμένο κράτος μέλος ως προς έναν φορέα εκμετάλλευσης αεροσκαφών είναι:

(α) προκειμένου για φορέα εκμετάλλευσης αεροσκαφών που διαθέτει έγκυρη άδεια εκμετάλλευσης, η οποία έχει χορηγηθεί από κράτος μέλος σύμφωνα με τις διατάξεις του κανονισμού (ΕΟΚ) αριθ. 2407/92 του Συμβουλίου της 23ης Ιουλίου 1992 περί της εκδόσεως αδειών των αερομεταφορέων[12], το κράτος μέλος που χορήγησε την άδεια εκμετάλλευσης για τον συγκεκριμένο φορέα εκμετάλλευσης αεροσκαφών και

(β) σε όλες τις άλλες περιπτώσεις, το κράτος μέλος με το υψηλότερο κατ’ εκτίμηση επίπεδο αποδιδόμενων στην αεροπορία εκπομπών από πτήσεις που πραγματοποιήθηκαν από τον συγκεκριμένο φορέα εκμετάλλευσης αεροσκαφών κατά το έτος αναφοράς.

2. Η Επιτροπή, βασιζόμενη στα βέλτιστα διαθέσιμα στοιχεία:

(α) δημοσιεύει μέχρι την 1η Φεβρουαρίου 2009 κατάλογο των φορέων εκμετάλλευσης αεροσκαφών που ασκούσαν αεροπορική δραστηριότητα του παραρτήματος I την 1η Ιανουαρίου 2006 ή μετά την ημερομηνία αυτή, κατάλογο στον οποίο προσδιορίζεται το εντεταλμένο κράτος μέλος για κάθε φορέα εκμετάλλευσης αεροσκαφών σύμφωνα με την παράγραφο 1 και

(β) ενημερώνει τον εν λόγω κατάλογο μέχρι την 1η Φεβρουαρίου κάθε επόμενου έτους, ώστε να περιλαμβάνει τους φορείς εκμετάλλευσης αεροσκαφών που άσκησαν μεταγενέστερα αεροπορική δραστηριότητα του παραρτήματος I.

3. Για τους σκοπούς της παραγράφου 1, ως «έτος αναφοράς» νοείται, στην περίπτωση φορέα εκμετάλλευσης που άρχισε να λειτουργεί στην Κοινότητα μετά την 1η Ιανουαρίου 2006, το πρώτο ημερολογιακό έτος λειτουργίας, σε όλες δε τις άλλες περιπτώσεις, το ημερολογιακό έτος που άρχισε την 1η Ιανουαρίου 2006.

Άρθρο18β Βοήθεια από τον Ευρωπαϊκό Οργανισμό για την Ασφάλεια της Αεροναυτιλίας (Eurocontrol)

Για την εκπλήρωση των υποχρεώσεων που υπέχει βάσει του άρθρου 3β παράγραφος 4 και του άρθρου 18α, η Επιτροπή δύναται να ζητεί τη βοήθεια του Eurocontrol και να συνάπτει προς τούτο κάθε ενδεδειγμένη συμφωνία με τον εν λόγω οργανισμό.»

14. Στο άρθρο 19 παράγραφος 3, προστίθενται οι ακόλουθες λέξεις: «καθώς και διατάξεις για να ληφθεί υπόψη η ένταξη των αεροπορικών δραστηριοτήτων στο κοινοτικό σύστημα. Ο κανονισμός επιτρέπει στους φορείς εκμετάλλευσης αεροσκαφών να ζητούν από τον διαχειριστή του οικείου μητρώου την ανταλλαγή δικαιώματος που έχει εκχωρηθεί βάσει του κεφαλαίου ΙΙ με δικαίωμα ισοδύναμο με τα εκχωρούμενα βάσει του κεφαλαίου ΙΙΙ. Οι διαχειριστές πραγματοποιούν την αιτούμενη αυτή ανταλλαγή.».

15. Στο άρθρο 23, παρεμβάλλεται η ακόλουθη παράγραφος 2α:

«2α. Όταν γίνεται παραπομπή στην παρούσα παράγραφο, εφαρμόζονται το άρθρο 5α παράγραφοι 1 έως 4 και το άρθρο 7 της απόφασης 1999/468/ΕΚ, τηρουμένων των διατάξεων του άρθρου 8 της εν λόγω απόφασης.»

16. Παρεμβάλλεται το ακόλουθο άρθρο 25α:

« Άρθρο25a Μέτρα τρίτων χωρών για τον περιορισμό των επιπτώσεων των αεροπορικών μεταφορών στην κλιματική αλλαγή

Εάν τρίτη χώρα θεσπίσει μέτρα τουλάχιστον ισοδύναμα με τις απαιτήσεις της παρούσας οδηγίας για τον περιορισμό των κλιματικών επιπτώσεων των πτήσεων από τη χώρα αυτή προς την Κοινότητα, η Επιτροπή τροποποιεί την παρούσα οδηγία, ώστε να προβλεφθεί η εξαίρεση των πτήσεων από την εν λόγω χώρα από τις αεροπορικές δραστηριότητες που απαριθμούνται στο παράρτημα Ι, με ισχύ από την επόμενη περίοδο που αναφέρεται στο άρθρο 3β.

Δεδομένου ότι η τροποποίηση αυτή έχει ως αντικείμενο τη μεταβολή μη ουσιαστικών στοιχείων της παρούσας οδηγίας, εκδίδεται με την κανονιστική διαδικασία με έλεγχο που αναφέρεται στο άρθρο 23 παράγραφος 2α.»

17. Το άρθρο 28 τροποποιείται ως εξής:

(α) στην παράγραφο 3 στοιχείο β), μετά τη λέξη «δικαιωμάτων» παρεμβάλλονται οι λέξεις «, εκτός των δικαιωμάτων που έχουν εκχωρηθεί βάσει του κεφαλαίου II,» και

(β) στην παράγραφο 4, μετά τη λέξη «δικαιωμάτων» παρεμβάλλονται οι λέξεις «, εκτός των δικαιωμάτων που έχουν εκχωρηθεί βάσει του κεφαλαίου II,».

18. Μετά το άρθρο 30 παρεμβάλλεται ο ακόλουθος τίτλος:

«Κεφάλαιο V Τελικές διατάξεις»

19. Τα παραρτήματα I, IV και V τροποποιούνται σύμφωνα με το παράρτημα της παρούσας οδηγίας.

Άρθρο 2 Μεταφορά στο εσωτερικό δίκαιο

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο 12 μήνες μετά την έναρξη ισχύος της. Ανακοινώνουν αμέσως στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ αυτών και των διατάξεων της παρούσας οδηγίας.

Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Η Επιτροπή πληροφορεί τα άλλα κράτη μέλη σχετικά.

Άρθρο 3 Έναρξη ισχύος

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο 4 Αποδέκτες

Η παρούσα οδηγία απευθύνεται στα κράτη μέλη.

Βρυξέλλες, […]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[…] […]

ΠΑΡΑΡΤΗΜΑ

Τα παραρτήματα I, IV και V της οδηγίας 2003/87/ΕΚ τροποποιούνται ως εξής:

20. Το παράρτημα Ι τροποποιείται ως εξής:

(α) Ο τίτλος αντικαθίσταται από τον ακόλουθο:

« ΚΑΤΗΓΟΡΙΕΣ ΔΡΑΣΤΗΡΙΟΤΗΤΩΝ ΣΤΙΣ ΟΠΟΙΕΣ ΕΦΑΡΜΟΖΕΤΑΙ Η ΠΑΡΟΥΣΑ ΟΔΗΓΙΑ »,

(β) μετά την παράγραφο 2 προστίθεται η ακόλουθη παράγραφος:

«Το έτος 2011 περιλαμβάνονται στις αεροπορικές δραστηριότητες μόνον οι πτήσεις με αερολιμένα αναχώρησης και άφιξης ευρισκόμενο στο έδαφος κράτους μέλους όπου εφαρμόζεται η Συνθήκη. Από την 1η Ιανουαρίου 2012 συμπεριλαμβάνονται όλες οι πτήσεις με αερολιμένα αναχώρησης ή άφιξης ευρισκόμενο στο έδαφος κράτους μέλους όπου εφαρμόζεται η Συνθήκη ».

(γ) προστίθεται η ακόλουθη κατηγορία δραστηριοτήτων:

«

Αεροπορία Πτήσεις με αερολιμένα αναχώρησης ή άφιξης ευρισκόμενο στο έδαφος κράτους μέλους όπου εφαρμόζεται η Συνθήκη. Στην δραστηριότητα αυτή δεν περιλαμβάνονται: α) οι πτήσεις που εκτελούνται αποκλειστικά για την μεταφορά, στο πλαίσιο επίσημης αποστολής, βασιλεύοντος μονάρχη και του στενού οικογενειακού κύκλου του (της), αρχηγών κρατών, αρχηγών κυβερνήσεων και υπουργών, στο πλαίσιο επίσημης αποστολής, εφόσον η εν λόγω μετακίνηση τεκμηριώνεται με το κατάλληλο δηλωτικό στο σχέδιο πτήσης, β) οι στρατιωτικές πτήσεις που εκτελούνται με στρατιωτικό αεροσκάφος, καθώς και οι τελωνειακές και αστυνομικές πτήσεις και οι πτήσεις έρευνας και διάσωσης που έχουν εγκριθεί από την ενδεδειγμένη αρμόδια αρχή, γ) οι πτήσεις που εκτελούνται αποκλειστικώς βάσει κανόνων πτήσης εξ όψεως, όπως αυτοί ορίζονται στο παράρτημα 2 της σύμβασης του 1944 περί διεθνούς πολιτικής αεροπορίας, δ) οι πτήσεις που τερματίζονται στο αεροδρόμιο από το οποίο απογειώθηκε το αεροσκάφος και κατά τη διάρκεια των οποίων δεν πραγματοποιήθηκε ενδιάμεση προσγείωση, ε) οι εκπαιδευτικές πτήσεις που εκτελούνται αποκλειστικά για την απόκτηση πτυχίου ή τη βαθμολόγηση πληρώματος θαλάμου διακυβέρνησης, όταν αυτό τεκμηριώνεται με κατάλληλη σημείωση στο σχέδιο πτήσης, υπό τον όρο ότι οι πτήσεις αυτές δεν χρησιμεύουν για τη μεταφορά επιβατών ή/και φορτίου, ούτε για τον εντοπισμό θέσης ή τη διαπεραίωση αεροσκάφους, στ) οι πτήσεις που εκτελούνται αποκλειστικά για τον έλεγχο ή τη δοκιμή εξοπλισμού που χρησιμοποιείται ή πρόκειται να χρησιμοποιηθεί ως αεροναυτιλιακό βοήθημα εδάφους, εξαιρουμένων των πτήσεων εντοπισμού θέσης από τα σχετικά αεροσκάφη, και ζ) οι πτήσεις που εκτελούνται με αεροσκάφος μέγιστου πιστοποιημένου βάρους απογείωσης κάτω των 5.700 kg. | Διοξείδιο του άνθρακα |

»

21. Το παράρτημα IV τροποποιείται ως εξής:

(α) μετά τον τίτλο παρεμβάλλεται η ακόλουθη επικεφαλίδα:

« ΜΕΡΟΣ A – Παρακολούθηση και υποβολή εκθέσεων για τις εκπομπές από σταθερές εγκαταστάσεις»

(β) προστίθεται το ακόλουθο μέρος Β:

« ΜΕΡΟΣ B – Παρακολούθηση και υποβολή εκθέσεων για τις εκπομπές από αεροπορικές δραστηριότητες»

Παρακολούθηση εκπομπών διοξειδίου του άνθρακα

Οι εκπομπές παρακολουθούνται με υπολογισμούς. Οι εκπομπές υπολογίζονται με τον τύπο:

Κατανάλωση καυσίμου x συντελεστής εκπομπών

Στην κατανάλωση καυσίμου συμπεριλαμβάνεται το καύσιμο που καταναλώνει η εφεδρική μονάδα παραγωγής ισχύος. Εφόσον είναι δυνατό, χρησιμοποιείται η πραγματική κατανάλωση καυσίμου για κάθε πτήση, η οποία υπολογίζεται με το τύπο:

Ποσότητα καυσίμου που περιέχουν οι δεξαμενές του αεροσκάφους μετά την ολοκλήρωση του εφοδιασμού με καύσιμο για την πτήση – Ποσότητα καυσίμου που περιέχουν οι δεξαμενές του αεροσκάφους μετά την ολοκλήρωση του εφοδιασμού με καύσιμο για την επόμενη πτήση + Εφοδιασμός με καύσιμο για την επόμενη πτήση.

Σε περίπτωση που δεν είναι διαθέσιμα δεδομένα σχετικά με την πραγματική κατανάλωση καυσίμου, χρησιμοποιείται τυποποιημένη βαθμιδωτή μέθοδος για την κατ’ εκτίμηση κατανάλωση καυσίμου από δεδομένα βασιζόμενα στις βέλτιστες διαθέσιμες πληροφορίες.

Χρησιμοποιούνται οι προκαθορισμένοι από την IPCC (Διακυβερνητική Επιτροπή για την Αλλαγή του Κλίματος) συντελεστές εκπομπών, που περιλαμβάνονται στις κατευθυντήριες γραμμές της IPCC του 2006 για τις απογραφές αερίων θερμοκηπίου ή σε μεταγενέστερες επικαιροποιήσεις αυτών των κατευθυντηρίων γραμμών, εκτός εάν υπάρχουν ακριβέστεροι, ειδικοί για συγκεκριμένες δραστηριότητες συντελεστές εκπομπών, οι οποίοι προέρχονται από ανεξάρτητα διαπιστευμένα εργαστήρια που χρησιμοποιούν αποδεκτές αναλυτικές μεθόδους.

Ο υπολογισμός είναι χωριστός για κάθε πτήση και κάθε είδος καυσίμου.

Υποβολή έκθεσης για τις εκπομπές

Στην έκθεσή που υποβάλλει βάσει του άρθρου 14 παράγραφος 3, κάθε φορέας εκμετάλλευσης αεροσκαφών περιλαμβάνει τις ακόλουθες πληροφορίες:

A. Στοιχεία ταυτοποίησης του φορέα εκμετάλλευσης αεροσκαφών, όπου περιλαμβάνονται:

- επωνυμία του φορέα εκμετάλλευσης αεροσκαφών·

- εντεταλμένο κράτος μέλος στο οποίο υπάγεται·

- διεύθυνση του φορέα εκμετάλλευσης αεροσκαφών, συμπεριλαμβανομένου του ταχυδρομικού κωδικού και της χώρας, και, εφόσον είναι διαφορετική, διεύθυνση επικοινωνίας στο εντεταλμένο κράτος μέλος·

- αριθμοί νηολόγησης και τύποι των αεροσκαφών τα οποία χρησιμοποιήθηκαν την περίοδο που καλύπτει η έκθεση για την εκτέλεση των απαριθμούμενων στο παράρτημα Ι αεροπορικών δραστηριοτήτων από τον συγκεκριμένο φορέα εκμετάλλευσης αεροσκαφών·

- αριθμός και αρχή έκδοσης του πιστοποιητικού και της άδειας εκμετάλλευσης βάσει των οποίων ο συγκεκριμένος φορέας εκμετάλλευσης αεροσκαφών εκτέλεσε τις απαριθμούμενες στο παράρτημα Ι αεροπορικές δραστηριότητες·

- διεύθυνση, τηλέφωνο, φαξ και ηλεκτρονικό ταχυδρομείο ενός αρμόδιου επικοινωνίας και

- όνομα του ιδιοκτήτη του αεροσκάφους.

B. Για κάθε είδος καυσίμου του οποίου υπολογίζονται οι εκπομπές:

- κατανάλωση καυσίμου·

- συντελεστής εκπομπών·

- σύνολο σωρευμένων εκπομπών από όλες τις πτήσεις οι οποίες εκτελέστηκαν κατά την περίοδο που καλύπτει η έκθεση και εμπίπτουν στις απαριθμούμενες στο παράρτημα Ι αεροπορικές δραστηριότητες που άσκησε ο συγκεκριμένος φορέας εκμετάλλευσης αεροσκαφών·

- σωρευμένες εκπομπές από:

- όλες τις πτήσεις οι οποίες εκτελέστηκαν κατά την περίοδο που καλύπτει η έκθεση και εμπίπτουν στις απαριθμούμενες στο παράρτημα Ι αεροπορικές δραστηριότητες που άσκησε ο συγκεκριμένος φορέας εκμετάλλευσης αεροσκαφών και οι οποίες αναχώρησαν από αερολιμένα στο έδαφος κράτους μέλους και αφίχθηκαν σε αερολιμένα στο έδαφος του ίδιου κράτους μέλους·

- όλες οι άλλες πτήσεις οι οποίες εκτελέστηκαν κατά την περίοδο που καλύπτει η έκθεση και εμπίπτουν στις απαριθμούμενες στο παράρτημα Ι αεροπορικές δραστηριότητες από τον συγκεκριμένο φορέα εκμετάλλευσης αεροσκαφών·

- σωρευμένες εκπομπές από όλες τις πτήσεις οι οποίες εκτελέστηκαν κατά την περίοδο που καλύπτει η έκθεση και εμπίπτουν στις απαριθμούμενες στο παράρτημα Ι αεροπορικές δραστηριότητες που άσκησε ο φορέας εκμετάλλευσης αεροσκαφών οι οποίες:

- αναχώρησαν από κράτος μέλος, και

- αφίχθηκαν σε κράτος μέλος προερχόμενες από τρίτη χώρα·

- αβεβαιότητα.

Παρακολούθηση των τονοχιλιομετρικών δεδομένων για τους σκοπούς του άρθρου 3δ

Για την υποβολή αίτησης για την κατανομή δικαιωμάτων σύμφωνα με το άρθρο 3δ παράγραφος 1, η ποσότητα αεροπορικής δραστηριότητας υπολογίζεται σε τονοχιλιόμετρα με τον ακόλουθο τύπο:

τονοχιλιόμετρα = απόσταση x ωφέλιμο φορτίο

όπου:

« απόσταση » σημαίνει την απόσταση ορθοδρομίας μεταξύ του λιμένα αναχώρησης και του λιμένα άφιξης, και

«ωφέλιμο φορτίο» σημαίνει το άθροισμα της μάζας των μεταφερόμενων εμπορευμάτων, ταχυδρομείου και επιβατών.

Για τον υπολογισμό του ωφέλιμου φορτίου:

- ο αριθμός επιβατών είναι ο αριθμός των ατόμων στο αεροσκάφος εκτός των μελών του πληρώματος,

- ο φορέας εκμετάλλευσης αεροσκαφών δύναται να επιλέξει να εφαρμόσει είτε την πραγματική ή τυπική μάζα για τους επιβάτες και τις ελεγμένες αποσκευές, που αναφέρεται στα έγγραφα τεκμηρίωσης της μάζας και της ζυγοστάθμισης για τις αντίστοιχες πτήσεις, είτε προκαθορισμένη τιμή 100kg για κάθε επιβάτη και τις ελεγμένες αποσκευές του.

Δήλωση τονοχιλιομετρικών δεδομένων για τους σκοπούς του άρθρου 3δ

Στην αίτηση που υποβάλλει βάσει του άρθρου 3δ παράγραφος 1, κάθε φορέας εκμετάλλευσης αεροσκαφών περιλαμβάνει τις ακόλουθες πληροφορίες::

A. Στοιχεία ταυτοποίησης του φορέα εκμετάλλευσης αεροσκαφών, όπου περιλαμβάνονται:

- επωνυμία του φορέα εκμετάλλευσης αεροσκαφών·

- εντεταλμένο κράτος μέλος στο οποίο υπάγεται·

- διεύθυνση του φορέα εκμετάλλευσης αεροσκαφών, συμπεριλαμβανομένου του ταχυδρομικού κωδικού και της χώρας, και, εφόσον είναι διαφορετική, διεύθυνση επικοινωνίας στο εντεταλμένο κράτος μέλος·

- αριθμοί νηολόγησης και τύποι των αεροσκαφών τα οποία χρησιμοποιήθηκαν το έτος που καλύπτει η αίτηση για την εκτέλεση των απαριθμούμενων στο παράρτημα Ι αεροπορικών δραστηριοτήτων από τον συγκεκριμένο φορέα εκμετάλλευσης αεροσκαφών·

- αριθμός και αρχή έκδοσης του πιστοποιητικού και της άδειας εκμετάλλευσης βάσει των οποίων ο συγκεκριμένος φορέας εκμετάλλευσης αεροσκαφών εκτέλεσε τις απαριθμούμενες στο παράρτημα Ι αεροπορικές δραστηριότητες·

- διεύθυνση, τηλέφωνο, φαξ και ηλεκτρονικό ταχυδρομείο ενός αρμόδιου επικοινωνίας και

- όνομα του ιδιοκτήτη του αεροσκάφους.

B. Τονοχιλιομετρικά δεδομένα:

- πλήθος πτήσεων ανά ζεύγος αεροδρομίων,

- επιβατοχιλιόμετρα ανά ζεύγος αεροδρομίων,

- τονοχιλιόμετρα ανά ζεύγος αεροδρομίων,

- σύνολο τονοχιλιομέτρων όλων των πτήσεων οι οποίες εκτελέστηκαν κατά το έτος που καλύπτει η δήλωση και εμπίπτουν στις απαριθμούμενες στο παράρτημα Ι αεροπορικές δραστηριότητες που άσκησε ο συγκεκριμένος φορέας εκμετάλλευσης αεροσκαφών.»

- Το παράρτημα V τροποποιείται ως εξής:

(α) μετά τον τίτλο παρεμβάλλεται η ακόλουθη επικεφαλίδα:

« ΜΕΡΟΣ A – Εξακρίβωση των εκπομπών από σταθερές εγκαταστάσεις»

(β) προστίθεται το ακόλουθο μέρος Β:

« ΜΕΡΟΣ B – Εξακρίβωση των εκπομπών από αεροπορικές δραστηριότητες

(13) Οι γενικές αρχές και η μεθοδολογία που ορίζονται στο παρόν παράρτημα εφαρμόζονται για την εξακρίβωση των εκθέσεων για τις εκπομπές από πτήσεις που εμπίπτουν στις απαριθμούμενες στο παράρτημα Ι αεροπορικές δραστηριότητες.

Για τον σκοπό αυτό:

(α) στην παράγραφο 3, η μνεία «φορέας εκμετάλλευσης» νοείται ως μνεία «φορέας εκμετάλλευσης αεροσκαφών» και στο στοιχείο γ), η μνεία «εγκατάσταση» νοείται ως μνεία «αεροσκάφος που χρησιμοποιείται για την εκτέλεση των αεροπορικών δραστηριοτήτων που καλύπτει η έκθεση»·

(β) στην παράγραφο 5, η μνεία «η εγκατάσταση» νοείται ως μνεία «ο φορέας εκμετάλλευσης αεροσκαφών»·

(γ) στην παράγραφο 6, η μνεία «δραστηριοτήτων που λαμβάνουν χώρα στην εγκατάσταση» νοείται ως μνεία «αεροπορικών δραστηριοτήτων που καλύπτει η έκθεση και ασκεί ο φορέας εκμετάλλευσης αεροσκαφών»·

(δ) στην παράγραφο 7, η μνεία «στον χώρο της εγκατάστασης» νοείται ως μνεία «στους χώρους που χρησιμοποιεί ο φορέας εκμετάλλευσης αεροσκαφών για την εκτέλεση των αεροπορικών δραστηριοτήτων που καλύπτει η έκθεση»·

(ε) στις παραγράφους 8 και 9, η μνεία «τις πηγές εκπομπών της εγκατάστασης» νοείται ως μνεία «αεροσκάφος για το οποίο είναι υπεύθυνος ο φορέας εκμετάλλευσης αεροσκαφών» και

(στ) στις παραγράφους 10 και 12, η μνεία «φορέας εκμετάλλευσης» νοείται ως μνεία «φορέας εκμετάλλευσης αεροσκαφών».

Πρόσθετες διατάξεις για τον έλεγχο των εκθέσεων σχετικά με τις εκπομπές των αεροπορικών μεταφορών

(14) Ο ελεγκτής εξακριβώνει ιδίως ότι:

(α) έχουν ληφθεί υπόψη όλες οι πτήσεις οι οποίες εμπίπτουν στις απαριθμούμενες στο παράρτημα Ι αεροπορικές δραστηριότητες. Για την εκτέλεση αυτού του καθήκοντος, ο ελεγκτής αξιοποιεί δεδομένα για τα δρομολόγια και άλλα δεδομένα σχετικά με την αεροπορική κίνηση του φορέα, συμπεριλαμβανομένων δεδομένων από τον Eurocontrol που έχει ζητήσει ο φορέας εκμετάλλευσης,

(β) υφίσταται γενική συνέπεια μεταξύ των δεδομένων για τη σωρευμένη κατανάλωση καυσίμων και των δεδομένων για την αγορά ή κατ’ άλλο τρόπο εφοδιασμό με καύσιμα του αεροσκάφους που εκτελεί την αεροπορική δραστηριότητα.

Πρόσθετες διατάξεις για την εξακρίβωση των τονοχιλιομετρικών δεδομένων που υποβάλλονται για τους σκοπούς του άρθρου 3δ παράγραφος 1

(15) Οι γενικές αρχές και η μεθοδολογία που ορίζονται στο παρόν παράρτημα για τον έλεγχο των εκθέσεων σχετικά με τις εκπομπές σύμφωνα με το άρθρο 14 παράγραφος 3 εφαρμόζονται κατ’ αναλογία, όπου αρμόζει, και στην εξακρίβωση των αεροπορικών τονοχιλιομετρικών δεδομένων.

(16) Ο ελεγκτής εξακριβώνει ιδίως ότι στην αίτηση του φορέα εκμετάλλευσης σύμφωνα με το άρθρο 3δ παράγραφος 1 έχουν ληφθεί υπόψη μόνον οι πτήσεις οι οποίες πράγματι εκτελέστηκαν και εμπίπτουν στις απαριθμούμενες στο παράρτημα Ι αεροπορικές δραστηριότητες για τις οποίες είναι υπεύθυνος ο φορέας εκμετάλλευσης. Για την εκτέλεση αυτού του καθήκοντος, ο ελεγκτής αξιοποιεί δεδομένα σχετικά με την αεροπορική κίνηση του φορέα εκμετάλλευσης τα οποία έχει ζητήσει από τον Eurocontrol ο φορέας εκμετάλλευσης. Επιπλέον, ο ελεγκτής εξακριβώνει ότι το ωφέλιμο φορτίο που δήλωσε ο φορέας εκμετάλλευσης αντιστοιχεί στα στοιχεία του αρχείου ωφέλιμου φορτίου που τηρεί ο φορέας εκμετάλλευσης για λόγους ασφαλείας.»

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΟΝΟΜΑΣΙΑ ΤΗΣ ΠΡΟΤΑΣΗΣ:

Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 2003/87/EΚ ώστε να ενταχθούν οι αεροπορικές δραστηριότητες στο σύστημα εμπορίας δικαιωμάτων εκπομπής αερίων θερμοκηπίου εντός της Κοινότητας.

2. ΠΛΑΙΣΙΟ ΔΒΔ/ΠΒΔ (διαχειριση βασει δραστηριοτητων/προϋπολογισμοσ βασει δραστηριοτητων)

Τομέας(-είς) δραστηριότητας και σχετική (-ές) δραστηριότητα (-ες):

Τομέας δραστηριότητας: 07 Περιβάλλον

Δραστηριότητα ΠΒΔ Κωδικός 0703: Εφαρμογή της κοινοτικής περιβαλλοντικής πολιτικής και νομοθεσίας

3. ΚΟΝΔΥΛΙΑ ΤΟΥ ΠΡΟΫΠΟΛΟΓΙΣΜΟΥ

3.1. Κονδύλια του προϋπολογισμού (επιχειρησιακά κονδύλια και συναφή κονδύλια τεχνικής και διοικητικής βοήθειας (πρώην- κονδύλια BA)) περιλαμβανομένων των ονομασιών τους:

Άρθρο 07 03 07 - LIFE+ (Χρηματοδοτικό Μέσο για το Περιβάλλον — 2007 έως 2013)

3.2. Διάρκεια της δράσης και της δημοσιονομικής επίπτωσης:

Για την περίοδο 2007-2013 οι απαιτούμενες πιστώσεις θα καλυφθούν από πόρους οι οποίοι προβλέπονται ήδη για το πρόγραμμα LIFE+. Δεν ζητείται πρόσθετο ποσό.

3.3. Δημοσιονομικά χαρακτηριστικά (να προστεθούν γραμμές εάν είναι αναγκαίο):

Κονδύλιο του προϋπο-λογισμού | Είδος δαπάνης | Νέα | Συμμετοχή ΕΖΕΣ | Συνεισφορές υποψηφίων χωρών | Τομέας δημοσιονο-μικών προοπτικών |

07 03 07 | Μη υποχρεωτικές δαπάνες | Διαχω-ριζόμε-νες πιστώ-σεις | ΟΧΙ | ΟΧΙ | ΟΧΙ | ΟΧΙ 2 |

4. ΑΝΑΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Ανακεφαλαιωτικό των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατ. ευρώ (3 δεκαδικά ψηφία)

Είδος δαπάνης | Τμήμα αριθ. | 2007 | 2008 | 2009 | 2010 | 2011 | 2012 και επόμενα | Σύνολο |

Επιχειρησιακές δαπάνες[13] |

Πιστώσεις ανάληψης υποχρεώσεων (ΠΑΥ) | 8.1. | α | 0,200 | 0,140 | 0,065 | 0,000 | 0,000 | 0,200 | 0,605 |

Πιστώσεις πληρωμών (ΠΠ) | β | 0,100 | 0,130 | 0,127 | 0,048 | 0,00 | 0,200 | 0,605 |

Διοικητικές δαπάνες περιλαμβανόμενες στο ποσό αναφοράς[14] |

Τεχνική & διοικητική βοήθεια (ΜΔΠ) | 8.2.4. | γ | 0,000 | 0,000 | 0,000 | 0,000 | 0,000 | 0,000 | 0,000 |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ | 0,200 | 0,140 | 0,065 | 0,000 | 0,000 | 0,200 | 0,605 |

Πιστώσεις πληρωμών | β+γ | 0,000 | 0,000 | 0,000 | 0,000 | 0,000 | 0,000 | 0,000 |

Διοικητικές δαπάνες μη περιλαμβανόμενες στο ποσό αναφοράς [15] |

Ανθρώπινοι πόροι και συναφείς δαπάνες (ΜΔΠ) | 8.2.5. | δ | 0,108 | 0,108 | 0,108 | 0,108 | 0,108 | 0,108 | 0,648 |

Διοικητικές δαπάνες, εκτός ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6. | ε | 0,004 | 0,085 | 0,058 | 0,031 | 0,031 | 0,031 | 0,240 |

Συνολικές ενδεικτικές δαπάνες της δράσης |

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | α+γ+δ+ε | 0,312 | 0,333 | 0,231 | 0,139 | 0,139 | 0,339 | 1,493 |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | β+γ+δ+ε | 0,212 | 0,323 | 0,293 | 0,187 | 0,139 | 0,339 | 1,493 |

Λεπτομέρειες σχετικά με τη συγχρηματοδότηση

Εάν η πρόταση προβλέπει συγχρηματοδότηση από τα κράτη μέλη ή από άλλους οργανισμούς (διευκρινίστε ποιους), ο κατωτέρω πίνακας πρέπει να περιλαμβάνει εκτίμηση του επιπέδου της συγχρηματοδότησης (μπορούν να προστεθούν γραμμές εάν προβλέπεται ότι περισσότεροι οργανισμοί θα συμμετάσχουν στη συγχρηματοδότηση):

εκατ. ευρώ (3 δεκαδικά ψηφία)

Συγχρηματοδοτών οργανισμός | Έτος n | n + 1 | n + 2 | n + 3 | n + 4 | n + 5 και επόμενα | Σύνολο |

…………………… | f | 0,000 | 0,000 | 0,000 | 0,000 | 0,000 | 0,000 | 0,000 |

ΣΥΝΟΛΟ ΠΑΥ περιλαμβανομένης της συγχρηματοδότησης | α+γ+δ+ε+στ |

4.1.2. Συμβατότητα με το δημοσιονομικό προγραμματισμό

X Η πρόταση είναι συμβατή με τον ισχύοντα δημοσιονομικό προγραμματισμό.

( Η πρόταση απαιτεί τον επαναπρογραμματισμό του σχετικού τομέα των δημοσιονομικών προοπτικών.

( Η πρόταση ενδέχεται να απαιτήσει την εφαρμογή των διατάξεων της Διοργανικής Συμφωνίας[16] (σχετικά με το μέσο ευελιξίας ή με την αναθεώρηση των δημοσιονομικών προοπτικών).

4.1.3. Δημοσιονομική επίπτωση στα έσοδα

X Η πρόταση δεν έχει δημοσιονομική επίπτωση στα έσοδα

( Η πρόταση έχει δημοσιονομική επίπτωση – η επίπτωση στα έσοδα είναι η ακόλουθη:

Σημείωση: Όλες οι διευκρινίσεις και παρατηρήσεις σχετικά με τη μέθοδο υπολογισμού της επίπτωσης στα έσοδα πρέπει να περιλαμβάνονται σε χωριστό παράρτημα.

εκατ. ευρώ (με ένα δεκαδικό ψηφίο)

Πριν τη δράση action [Έτος n-1] | Κατάσταση μετά τη δράση |

Σύνολο ανθρώπινων πόρων | 1A*/AD | 1A*/AD | 1A*/AD | 1A*/AD | 1A*/AD | 1A*/AD |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκη υλοποίησης βραχυπρόθεσμα ή μακροπρόθεσμα

Μείωση της επίπτωσης των αεροπορικών μεταφορών στην κλιματική αλλαγή με την ένταξή τους στο κοινοτικό σύστημα εμπορίας δικαιωμάτων εκπομπών αερίων θερμοκηπίου (βλ. τμήμα «Αιτιολόγηση και στόχοι της πρότασης» της αιτιολογικής έκθεσης). Προς το σκοπό αυτό, απαιτούνται χρηματοοικονομικοί πόροι για:

- την επεξεργασία των κανόνων εφαρμογής και των κατευθυντηρίων γραμμών που προβλέπει η πρόταση,

- τη διεξαγωγή μελετών ή άλλη τεχνική βοήθεια σχετικά με την εφαρμογή,

- την εκτέλεση των καθηκόντων που αναθέτει στην Επιτροπή η οδηγία, όπως η λήψη αποφάσεων για την κατανομή των ποσοστώσεων και η κατάρτιση και τήρηση ενός καταλόγου των κρατών μελών που είναι υπεύθυνα για τους φορείς εκμετάλλευσης αεροσκαφών.

Προβλέπεται ότι το πρώτο έτος θα χρειαστούν 200.000 ευρώ, το δεύτερο έτος 140.000 ευρώ και το τρίτο έτος 40.000 ευρώ για την εκπόνηση μελετών και για την τεχνική βοήθεια που είναι απαραίτητες για την εφαρμογή της οδηγίας. Ένα πρόσθετο ποσό ύψους 200.000 ευρώ προβλέπεται για το 2012 για περαιτέρω τεχνική βοήθεια και αξιολόγηση.

Προσαρμογές των πληροφορικών συστημάτων για το ανεξάρτητο σύστημα καταγραφής συναλλαγών της Κοινότητας που προβλέπεται να γίνουν το έτος 2009 (25.000 ευρώ).

5.2. Προστιθέμενη αξία της κοινοτικής συμμετοχής, εναρμόνιση της πρότασης με άλλα δημοσιονομικά μέσα και δυνατή συνέργεια

Ο καλύτερος τρόπος εναρμόνισης των ενεργειών για τη μείωση της επίπτωσης της αεροπορίας στην κλιματική αλλαγή είναι μέσω της νομοθεσίας και του συντονισμού σε κοινοτικό επίπεδο. (Βλέπε επίσης τμήμα 3 της αιτιολογικής έκθεσης).

Οι επιχειρησιακές δαπάνες προβλέπονται στο τμήμα του προϋπολογισμού του LIFE+ που υπόκειται σε κεντρική άμεση διαχείριση.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείριση βάσει δραστηριοτήτων)

Μείωση της επίπτωσης των αερομεταφορών στην κλιματική αλλαγή με την ένταξή της στο κοινοτικό σύστημα εμπορίας δικαιωμάτων εκπομπών αερίων θερμοκηπίου. Ειδικότερα:

- συμμετοχή του τομέα των αεροπορικών μεταφορών στις προσπάθειες μετριασμού της κλιματικής αλλαγής,

- εσωτερίκευση του εξωτερικού κόστους της κλιματικής αλλαγής και

- συμβολή στη βελτίωση των περιβαλλοντικών επιδόσεων των αερομεταφορών με την παροχή ισχυρότερων οικονομικών κινήτρων στους αερομεταφορείς ώστε να μειώσουν την επίπτωσή τους στο κλίμα.

5.4. Μέθοδος υλοποίησης (ενδεικτική)

X Κεντρική διαχείριση

X άμεσα από την Επιτροπή

( έμμεσα με ανάθεση σε:

( εκτελεστικούς οργανισμούς

( οργανισμούς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού

( εθνικούς δημόσιους οργανισμούς / οργανισμούς με αποστολή δημόσιας υπηρεσίας

( Επιμερισμένη ή αποκεντρωμένη διαχείριση

( με τα κράτη μέλη

( με τρίτες χώρες

( Από κοινού διαχείριση με διεθνείς οργανισμούς (διευκρινίστε)

Παρατηρήσεις:

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Τα κράτη μέλη θα πρέπει να υποβάλλουν εκθέσεις για όλες τις ενέργειες που πραγματοποιούν και όλα τα μέτρα που λαμβάνουν για την εφαρμογή της οδηγίας.

Οι συμβάσεις που συνάπτει η Επιτροπή για την εφαρμογή της οδηγίας πρέπει να προβλέπουν ότι η Επιτροπή (ή εξουσιοδοτημένος αντιπρόσωπός της) είναι υπεύθυνη για την εποπτεία και για τον δημοσιονομικό έλεγχο και το Ελεγκτικό Συνέδριο για τη διενέργεια λογιστικών ελέγχων, επιτόπιων εν ανάγκη.

6.2. Αξιολόγηση

6.2.1. Εκ των προτέρων

Βλ. την εκτίμηση των επιπτώσεων που συνοδεύει την παρούσα πρόταση ως έγγραφο εργασίας των υπηρεσιών της Επιτροπής. Έχει γίνει εκτίμηση των οικονομικών, κοινωνικών, υγειονομικών και περιβαλλοντικών επιπτώσεων όλων των προτεινόμενων μέτρων.

6.2.2. Mέτρα που ελήφθησαν μετά την ενδιάμεση/εκ των υστέρων αξιολόγηση (διδάγματα από ανάλογες εμπειρίες στο παρελθόν)

Τα προτεινόμενα μέτρα και η εκτίμηση των επιπτώσεων που τα συνοδεύει βασίζονται στα διδάγματα από τη λειτουργία του κοινοτικού συστήματος.

6.2.3. Όροι και συχνότητα των μελλοντικών αξιολογήσεων

Άνευ αντικειμένου

7. Μετρα για την καταπολέμηση της απατησ

Θα εφαρμοστούν πλήρως τα πρότυπα εσωτερικού ελέγχου αριθ. 14, 15, 16, 18, 19, 20, και 21 και οι αρχές που ορίζει ο κανονισμός (EΚ, Eυρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Πιστώσεις ανάληψης υποχρεώσεων σε εκατομμύρια ευρώ (3 δεκαδικά ψηφία)

2007 | 2008 | 2009 | 2010 | 2011 | 2012 |

Μόνιμοι ή έκτακτοι υπάλληλοι[19] (XX 01 01) | A*/AD | 1 | 1 | 1 | 1 | 1 | 1 |

B*, C*/AST |

Προσωπικό που χρηματοδοτείται από το άρθρο XX 01 02[20] |

Λοιπό προσωπικό[21] που χρηματοδοτείται από το άρθρο XX 01 04/05 |

ΣΥΝΟΛΟ | 1 | 1 | 1 | 1 | 1 | 1 |

8.2.2. Περιγραφή των καθηκόντων που απορρέουν από τη δράση

- Εκπόνηση κανόνων εφαρμογής για τους πλειστηριασμούς και κατευθυντήριων γραμμών σχετικά με την απαιτούμενη παρακολούθηση, αναφορά και εξακρίβωση

- Έλεγχος της εφαρμογής στα κράτη μέλη

- Κατάρτιση και επικαιροποίηση του καταλόγου εντεταλμένων κρατών μελών

- Αποφάσεις της Επιτροπής σχετικά με την κατανομή των δικαιωμάτων στον κλάδο των αερομεταφορών.

8.2.3. Πηγές ανθρώπινων πόρων (κανονισμός υπηρεσιακής κατάστασης)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσιας Στρατηγικής Πολιτικής/Προσχεδίου Προϋπολογισμού) για το έτος n

( Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

X Θέσεις προς αναδιάταξη με χρησιμοποίηση υφιστάμενων πόρων στη σχετική υπηρεσία (εσωτερική αναδιάταξη)

( Θέσεις που απαιτούνται για το έτος n αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

εκατ. ευρώ (3 δεκαδικά ψηφία)

Γραμμή προϋπολογισμού (αριθμός και ονομασία) | 2007 | 2008 | 2009 | 2010 | 2011 | 2012 και επόμενα | ΣΥΝΟΛΟ |

Άλλη τεχνική ή διοικητική βοήθεια |

- Εσωτερική (intra muros) |

- Εξωτερική (extra muros) |

Σύνολο τεχνικής και διοικητικής βοήθειας |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (3 δεκαδικά ψηφία)

Κατηγορία ανθρώπινων πόρων | 2007 | 2008 | 2009 | 2010 | 2011 | 2012 και επόμενα |

Μόνιμοι και έκτακτοι υπάλληλοι (XX 01 01) | 0,108 | 0,108 | 0,108 | 0,108 | 0,108 | 0,108 |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, END, συμβασιούχοι υπάλληλοι, κλπ.) (να αναφερθεί η γραμμή του προϋπολογισμού) |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 0,108 | 0,108 | 0,108 | 0,108 | 0,108 | 0,108 |

Υπολογισμός– Μόνιμοι και έκτακτοι υπάλληλοι |

Οι καθορισμένες αποδοχές για τον υπάλληλο 1A*/AD που προβλέπεται στο σημείο 8.2.1 ανέρχονται σε 0,108 εκατομ. ευρώM |

Υπολογισμός– Προσωπικό που χρηματοδοτείται από το άρθρο XX 01 02 |

Άνευ αντικειμένου |

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς εκατ. ευρώ (3 δεκαδικά ψηφία) |

2007 | 2008 | 2009 | 2010 | 2011 | 2012και επόμενα | ΣΥΝΟΛΟ |

XX 01 02 11 01 – Αποστολές | 0,004 | 0,004 | 0,004 | 0,004 | 0,004 | 0,004 | 0,024 |

XX 01 02 11 02 – Συνεδριάσεις και διασκέψεις | 0,000 | 0,027 | 0,027 | 0,027 | 0,027 | 0,027 | 0,135 |

XX 01 02 11 03 – Επιτροπές[23] | 0,000 | 0,054 | 0,027 | 0,000 | 0,000 | 0,000 | 0,081 |

XX 01 02 11 04 – Μελέτες & παροχή συμβουλών | 0,000 | 0,000 | 0,000 | 0,000 | 0,000 | 0,000 | 0,000 |

XX 01 02 11 05 – Συστήματα πληροφοριών | 0,000 | 0,000 | 0,000 | 0,000 | 0,000 | 0,000 | 0,000 |

2 Σύνολο άλλων δαπανών διαχείρισης (XX 01 02 11) |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0,004 | 0,085 | 0,058 | 0,031 | 0,031 | 0,031 | 0,240 |

Υπολογισμός – Άλλες διοικητικές δαπάνες μη περιλαμβανόμενες στο ποσό αναφοράς |

Προβλέπονται τέσσερις αποστολές μοναδιαίου κόστους 1000 ευρώ κάθε έτος από το 2009 μέχρι το 2013, προκειμένου να επεξηγηθεί η πρόταση και να διευκολυνθεί η εφαρμογή της στα κράτη μέλη. Προβλέπονται συνεδριάσεις της Επιτροπής Κλιματικής Αλλαγής (κόστος συνεδρίασης: 27.000 ευρώ) για τα έτη 2008 και 2009 με στόχο την έγκριση των κανόνων εφαρμογής και των κατευθυντήριων γραμμών. |

Οι απαιτούμενοι ανθρώπινοι και διοικητικοί πόροι θα καλυφθούν από τις πιστώσεις που έχουν διατεθεί στη διαχειρίστρια ΓΔ στο πλαίσιο της ετήσιας διαδικασίας κατανομής του προϋπολογισμού.

[1] Βλ. ιδίως τμήμα 5 του COM(2005) 459.

[2] ΕΕ Cτης , σ. .

[3] ΕΕ Cτης , σ. .

[4] ΕΕ Cτης , σ. .

[5] ΕΕ Cτης , σ. .

[6] ΕΕ L 275 της 25.10.2003, σ. 32. Οδηγία όπως τροποποιήθηκε με την οδηγία 2004/101/EΚ ( ΕΕ L 338 της 13.11.2004, σ. 18).

[7] ΕΕ L 33 της 7.2.1994, σ. 11.

[8] ΕΕ L 130 της 15.5.2002, σ. 1.

[9] ΕΕ L 242 της 10.9.2002, σ. 1.

[10] COM(2005) 459.

[11] ΕΕ L 184 της 17.7.1999, σ. 23. Απόφαση όπως τροποποιήθηκε με την απόφαση 2006/512/EΚ (ΕΕ L 200 της 22.7.2006, σ. 11).

[12] ΕΕ L 24 της 24.8.1992, σ. 1.

[13] Δαπάνες εκτός Κεφαλαίου xx 01 του σχετικού Τίτλου xx.

[14] Δαπάνες του άρθρου xx 01 04 του Τίτλου xx.

[15] Δαπάνες Κεφαλαίου xx 01 εκτός των δαπανών των άρθρων xx 01 04 ή xx 01 05.

[16] Βλ. σημεία 19 και 24 της διοργανικής συμφωνίας.

[17] Να προστεθούν στήλες εάν είναι αναγκαίο, δηλαδή εάν η διάρκεια της δράσης υπερβαίνει τα έξι έτη.

[18] Όπως περιγράφεται στο Τμήμα 5.3.

[19] Των οποίων το κόστος ΔΕΝ καλύπτεται από το ποσό αναφοράς.

[20] Των οποίων το κόστος ΔΕΝ καλύπτεται από το ποσό αναφοράς.

[21] Των οποίων το κόστος περιλαμβάνεται στο ποσό αναφοράς.

[22] Να γίνει παραπομπή στο νομοθετικό δημοσιονομικό δελτίο που αφορά ειδικά τον (τους) εν λόγω εκτελεστικό(-ούς) οργανισμό(-ούς).

[23] Να διευκρινιστεί το είδος της επιτροπής και η ομάδα στην οποία ανήκει.